Malaysia rugi RM8.91 bilion akibat NCD

KUALA LUMPUR: Penyakit tidak berjangkit (NCD) terutamanya penyakit kardiovaskular, kencing manis dan kanser menyebabkan negara menelan belanja sebanyak RM8.91 bilion atau menyamai 0.65 peratus Keluaran Dalam Negara Kasar (KDNK), kata Ketua Pengarah Kesihatan Tan Sri Dr Noor Hisham Abdullah.

Memetik laporan dikeluarkan oleh Kementerian Kesihatan Malaysia (KKM) dan Pertubuhan Kesihatan Sedunia (WHO) beliau berkata, kos itu dikira berdasarkan kerugian produktiviti akibat ketidakhadiran, kedatangan ke tempat kerja dan kematian pramatang usia bekerja penduduk di Malaysia.

“Selain kerugian produktiviti, penyakit tidak berjangkit turut meninggalkan beban kesihatan kepada negara akibat kecacatan dan kehilangan hidup yang sihat bertahun-tahun, dipanggil kos beban penyakit.

“Ini adalah kos tidak ketara yang dianggarkan sekitar RM100.79 bilion, bersamaan dengan 7.35 peratus KDNK,” katanya dalam kenyataan bersama WHO semalam.

Laporan yang dikeluarkan semalam bertajuk ‘Kesan Penyakit Tidak Berjangkit dan Faktor Risiko Terhadap KDNK Malaysia’ yang menggunakan data 2017.

Dr Noor Hisham juga berkata, Tinjauan Kebangsaan Kesihatan dan Morbiditi 2019 menunjukkan kelaziman NCD di negara ini terus meningkat.

Sementara itu, wakil WHO di Malaysia Dr Lo Ying-Ru berkata NCD selalu dikaitkan dengan kos penjagaan kesihatan, namun bukti seperti laporan ini menunjukkan bagaimana NCD menghalang kemajuan sosial dan ekonomi negara.

“Setiap kecacatan dan kematian pramatang akibat penyakit tidak berjangkit adalah tragis  kerana kita tahu ia boleh dicegah.

“Jika kita tidak mampu menguruskan NCD di negara ini, ia akan menyebabkan kesan yang signifikan terhadap kesihatan dan ekonomi. Kita memerlukan pendekatan kerajaan dan masyarakat  secara menyeluruh dan menyelamatkan nyawa dan kehidupan,” katanya.

Menurut laporan itu, diet yang tidak sihat menyumbang kepada dua pertiga (68.9 peratus) kos kehilangan produktiviti akibat kematian pramatang penyakit kardiovaskular  sementara penggunaan tembakau menyumbang kepada lebih satu pertiga (36.9 peratus) kerugian.

Penggunaan tembakau juga menyumbang kepada kerugian terbesar akibat barah (15 peratus).

Negara-negara anggota WHO menyedari pentingnya menangani NCD untuk mencapai pembangunan lestari, justeru Agenda Pembangunan Lestari 2030 menyeru pengurangan kematian pramatang daripada NCD sebanyak satu pertiga menerusi langkah pencegahan dan kawalan.

Kerajaan Malaysia telah menangani cabaran ini dengan melaksanakan Pelan Strategik Kebangsaan untuk Penyakit Tidak Berjangkit 2016-2025 serta strategi dan perancangan  nasional berkaitan bertujuan mengurangkan faktor risiko NCD.

“Malaysia telah menunjukkan komitmen politik tertinggi dengan mewujudkan Jawatankuasa Kabinet untuk Persekitaran Mempromosikan Kesihatan bagi menyokong tindak balas  kerajaan dalam menangani NCD.

Ketika kami bekerja keras menangani NCD hingga ke akarnya, jelas sekali masih banyak yang perlu dilakukan,” menurut  kenyataan itu.

Orang ramai boleh mengemukakan komen  mengenai Kesan Penyakit Tidak Berjangkit dan Faktor Risikonya terhadap Keluaran Dalam Negara Kasar kepada KKM dan WHO  hingga 1 Oktober ini menerusi e-mel kepada  drarunah@moh.gov.my.

See author's posts


Dua terkorban, 185 selamat

MIRI: Dua kru kapal Dayang Topaz terkorban manakala 185 lagi terselamat dalam tragedi kapal karam di 7.7 batu nautika dari Kuala Baram, di sini semalam.

Ketua Pengarah Agensi Penguatkuasaan Maritim Malaysia (APMM), Datuk Mohd Zubil Mat Som berkata sebanyak tiga kapal dan sebuah bot APMM berpangkalan di Miri bersama tujuh kapal dan bot milik syarikat Petronas dan Shell telah dikerahkan ke lokasi berkenaan bagi Operasi CARILAMAT.

“Pusat Koordinasi Mencari dan Menyelamat (MRCC) Putrajaya telah menerima aduan daripada kapal Sapura Construction yang melaporkan isyarat kecemasan daripada kapal, pada 6.45 pagi.

“Sejurus selepas mendapat laporan tersebut, Operasi CARILAMAT terus diaktifkan pada jam 7.00 pagi yang dikoordinasikan sepenuhnya oleh MRCC Putrajaya dan MRSC Kuching,” katanya melalui kenyataan semalam.

Oleh Akmal Adib Yusup

See author's posts


Jofliam cef pizza Malaysia pertama dapat pengiktirafan APN

KUALA LUMPUR: Bermula dengan sekadar hobi semasa Perintah Kawalan Pergerakan (PKP) pandemik Covid-19, kini Jofli Abu Bakar, 35, merupakan cef piza yang diiktiraf Organisasi Piza Napoli (APN) di Itali, bersama dua lagi rakannya dan dinobatkan sebagai 16 pasukan terbaik daripada 50 pasukan yang bertanding.

Beliau yang lebih mesra disapa Jo atau Jofliam menyertai pertandingan Tutto Pizza di Napoli, menjadi rakyat Malaysia pertama bertanding pada acara tahunan itu bersama dua rakannya dari Itali, Salavatore Miil dan Vincenzo Di Nuzzo mewakili Malaysia

Perkara itu disahkan sendiri oleh pihak penganjur ketika beliau ditemu ramah sebelum memulakan pertandingan yang mengumpulkan pembuat dan jenama piza terkenal di Itali, semalam.

“Pada awalnya saya nak bawa pasukan saya dari Malaysia, tetapi bila difikirkan penganjur pertandingan tidak sediakan peti ais, mesin uli dan perkakas lain, kena bawa dari Malaysia. Jadi saya hubungi Salvatore untuk beritahu bahawa saya nak sertai pertandingan untuk bawa nama Malaysia.

“Saya tanya sama ada dia sudi nak sertai saya dan dia berbesar hati untuk wakili Malaysia. Kita tahu orang Itali ini patriotik tinggi, jadi bila Salvatore sanggup wakili Malaysia ia satu penghormatan untuk saya,” katanya ketika dihubungi Bernama.

Beliau yang merupakan seorang pempengaruh media sosial dan ahli perniagaan turut berkata mengikut pemarkahan, beliau diberitahu berada di tempat keempat.

Menurut Jofliam, 16 pasukan terbaik akan berpeluang menyertai sebuah rancangan realiti di Itali iaitu Master Pizza Champion, namun beliau belum membuat keputusan untuk menyertainya kerana bimbang mengambil masa beberapa bulan dan perlu meninggalkan isteri dan anak-anaknya.

“Saya kena berfikir banyak kali sebab sudah tentu kalau kita masuk pertandingan seperti ini, kita terpaksa meninggalkan anak-anak sebab mereka (penganjur) akan beri kita penempatan sendiri dan kita akan dipisahkan dengan dunia luar,” katanya.

Bapa kepada dua cahaya mata itu turut berkongsi motivasinya untuk bertanding pada pertandingan itu ialah anak sulungnya, Han Jofli, 8, yang menyatakan kekaguman setiap kali Jofliam membuat piza daging wagyu di rumah untuk pelanggannya.

“Idea ini bermula daripada anak saya selalu cakap ‘papa ini cef, Han suka papa jadi cef’, jadi saya rasa kena buat sesuatu untuk ke peringkat seterusnya, saya tanya kawan-kawan di Itali tentang apa yang perlu saya buat untuk ke peringkat seterusnya, mereka nasihatkan saya untuk sertai pertandingan piza di Napoli yang diadakan setiap tahun.

“Saya mahu tunjukkan kepada anak-anak saya bahawa bila kita mahukan sesuatu, kita kena buat sehabis baik untuk dapatkannya sebab saya tidak suka bercakap, saya suka praktikkan terus barulah anak-anak saya ikut,” katanya.

Ditanya mengenai rancangannya selepas pulang ke Malaysia membawa sijil daripada pertandingan piza terbesar di Itali itu, Jofliam berkata, beliau belum memutuskan perjalanan seterusnya dan akan terus berusaha menjadi yang terbaik dan tawakal.

Beliau turut berharap selepas ini akan ada lagi peserta dari Malaysia yang mengikut jejaknya membawa nama negara untuk ke pentas antarabangsa menerusi pertandingan-pertandingan membuat piza yang dianjurkan di Itali. – Bernama

See author's posts


Pemberian vaksin pneumokokal bermula semalam

RAUB: Pemberian vaksin pneumokokal di bawah Program Imunisasi Kebangsaan untuk kanak-kanak bermula serentak sealam di semua Klinik Kesihatan Kementerian Kesihatan (KKM) seluruh negara, dengan jangkaan bakal memanfaatkan 500,000 kanak-kanak setiap tahun.

Menterinya Datuk Seri Dr Adham Baba berkata, kanak-kanak yang lahir pada 1 Januari 2020 dan seterusnya layak menerima suntikan vaksin itu yang akan diberikan sebanyak tiga dos iaitu dua dos primer pada usia empat bulan dan enam bulan diikuti dos penggalak (booster) pada umur 15 bulan.

Sementara bagi kanak-kanak yang lahir dalam tempoh sama dan telah berumur lima bulan atau lebih, atau mereka yang terlewat menerima vaksin itu akibat pandemik wabak Covid-19, jadual imunisasi pneumokokal akan disesuaikan mengikut umur oleh fasiliti kesihatan KKM.

“Pemberian vaksin pneumokokal adalah kaedah paling berkesan untuk menghalang jangkitan bakteria pneumokokus dan secara tidak langsung mengurangkan kerintangan terhadap antibiotik. Vaksin ini juga adalah selamat dan berkesan.

“Pemberian vaksin ini sangat penting dan bertepatan dengan keadaan semasa ekoran bilangan kanak-kanak menghidap penyakit pneumokokal meningkat iaitu 17,446 kes pada 2017 kepada 19,773 kes pada tahun lepas,” katanya selepas melancarkan Program Imunisasi Pneumokokal Untuk Kanak-Kanak Peringkat Kebangsaan di Klinik Kesihatan Ibu dan Anak Raub di sini semalam.

Turut hadir, Pengarah Kawalan Penyakit KKM Datuk Dr Norhayati Rusli, Pengerusi Jawatankuasa Kerja Raya, Pengangkutan dan Kesihatan Negeri Datuk Seri Norol Azali Sulaiman dan Pengarah Kesihatan Pahang Datuk Dr Bahari Che Awang Ngah.

Pemberian vaksin itu adalah bertujuan menghalang jangkitan bakteria streptococcus pneumoniae atau pneumokokus, yang boleh menyebabkan penyakit seperti radang paru-paru (pneumonia), radang sinus (sinusitis), jangkitan telinga tengah (otitis media), radang selaput otak dan saraf tunjang (meningitis) serta jangkitan bakteria dalam darah (septicaemia).

“Komplikasi penyakit pneumokokal termasuk cacat pendengaran, kecacatan otak dan kematian. Kanak-kanak berusia lima tahun ke bawah adalah golongan yang paling berisiko tinggi dijangkiti dan mengalami komplikasi penyakit ini. Selain mengurangkan kadar morbiditi dan mortaliti akibat penyakit berkaitan, pemberian vaksi ini juga dapat mengurangkan kos rawatan,” katanya.

Dr Adham juga berkata, KKM sentiasa memastikan vaksin yang digunakan adalah berkesan dan selamat, namun ibu bapa diminta melaporkan kesan sampingan vaksin berkenaan, jika ada, kepada anggota kesihatan atau melaporkannya melalui laman sesawang npra.gov.my.

KKM juga akan menyediakan vaksin berkenaan melalui pasukan bergerak Orang Asli, perkhidmatan bas bergerak, bot bergerak dan perkhidmatan doktor udara bagi penduduk pendalaman dan jauh daripada kemudahan kesihatan.

Sementara itu, Rusnaini Ishak, 37, yang ditemui selepas membawa anaknya Hazim Syafi Hashazuraimy berusia lapan bulan menerima vaksin berkenaan berkata, setiap ibu wajar mengambil langkah pencegahan penyakit kepada anak-anak mereka.

“Saya memang ambil berat mengenai suntikan vaksin ini kerana sedar ia sangat penting untuk mencegah anak daripada penyakit yang tidak diingini,” katanya. – Bernama

See author's posts


Perkasa ekonomi digital

KUCHING: Kerajaan sedang berbincang untuk membolehkan lebih banyak kabel dasar laut dihubungkan ke negeri Sarawak dalam usaha membangunkan ekonomi digital di negeri ini, kata Menteri Komunikasi dan Multimedia, Tan Sri Annuar Musa.

Beliau berkata, pembangunan ekonomi digital di Sarawak berada di landasan yang tepat untuk membolehkan negeri itu memainkan peranan sebagai hub peringkat global selaras dengan Strategi Digital Ekonomi Sarawak 2018 hingga 2025.

“Kita sedang bincang untuk Sarawak mempunyai lebih banyak ‘landing point’ dan juga penubuhan pusat data yang boleh memudahkan pengkomputeran awan di negeri ini,” katanya kepada pemberita di sini, semalam.

Beliau berkata demikian selepas meluangkan masa kira-kira dua jam meninjau operasi dan mendengar taklimat berhubung Kampung Digital Tabung Ekonomi Gagasan Anak Sarawak (TEGAS) (TDV) yang dilancarkan bulan lepas di Taman Perindustrian Teknologi Tinggi Samajaya di sini.

Annuar turut berbangga dan mengucapkan tahniah kepada Kerajaan Sarawak pimpinan Ketua Menteri Datuk Patinggi Tan Sri Abang Johari Tun Openg yang mengeluarkan peruntukan kepada TEGAS dalam usaha membangunkan TDV sebagai pemangkin ekonomi digital di negeri ini.

“Saya rasa ini adalah satu model yang patut dilihat oleh negeri-negeri lain juga dan kaedah seperti ini elok jika diadakan di semua negeri,” tambahnya.

Menurutnya, Sarawak turut dipilih sebagai antara negeri terawal yang akan menerima perkhidmatan 5G selepas ia dilancarkan menjelang akhir tahun ini.

“Kerajaan Negeri pimpinan Ketua Menteri telah meyakinkan Kerajaan Pusat bahawa mereka bersedia menerima apa yang dirancangkan kerana bukan semua negeri boleh melaksanakan 5G dan Sarawak termasuk dalam negeri yang kita dahulukan,” katanya.

Dalam pada itu, Annuar turut mengalu-alukan komitmen Gabungan Parti Sarawak (GPS) yang akan memberi tumpuan terhadap pembangunan ekonomi digital dalam manifesto menjelang Pilihan Raya Negeri Ke-12 (PRN-12) Sarawak.

“Perancangan ini selari dengan rangka kerja nasional seperti inisiatif MyDIGITAL yang disusuli dengan program melengkapkan prasarana bagi membantu ekosistem yang lebih besar dan berkesan,” katanya.

Semalam, Abang Johari yang juga Pengerusi GPS berkata, gabungan itu bakal membawa tema ‘Sarawak First’ pada PRN akan datang yang memberi tumpuan terhadap ekonomi digital serta fokus kepada kemampanan dan alam sekitar. – Bernama

See author's posts


Kaputeng (C) dinobat juara

TIGA set diperlukan oleh pasukan Kaputeng (C) untuk menundukkan pasukan Double M.A dalam perlawanan akhir Pertandingan Sepak Takraw Tertutup Lembah Satok 2020 semalam.

Acara yang berlangsung di Gelanggang Sepak Takraw Kelab Sri Keranji Kampung No,3, Lorong Haji Limbong Datuk Ajibah Abol berkesudahan dengan 15-21, 21-15, dan 21-16 pada set penentuan.

Juara pertandingan membawa pulang hadiah wang tunai RM 1,000 dan piala kejuaraan manakala tempat kedua membawa pulang hadiah wang tunai RM600.

Turut serta menyaksikan perlawanan ialah Timbalan Ketua Parti Pesaka Bumiputera Bersatu (PBB) Datuk Ibrahim Baki.

Beliau berkata dalam ucapannya bahawa kerajaan telah meluluskan peruntukan RM100,000 untuk baik pulih gelanggang berkenaan.

“Baik pulih gelanggang mungkin akan bermula pada awal tahun hadapan bergantung pada situasi pandemik Covid-19,” jelasnya.

Turut hadir Timbalan Presiden Persatuan Sepak Takraw Sarawak (PSS), Datuk Ismail Abang Saufi serta ketua Bahagian Pembangunan Sukan Perbadanan Sukan Sarawak (SSC), Ahmad Rodzli Hashim.

Oleh Asyraf Halim

See author's posts


Untung Sunway Reit susut hampir separuh

KUALA LUMPUR: Sunway Real Estate Investment Trust (REIT) mencatatkan kerugian bersih sebanyak RM13.48 juta bagi suku keempat berbanding keuntungan bersih RM178.01 juta pada tempoh sama sebelumnya.

Ini sekali gus menyebabkan keuntungannya bagi tahun kewangan berakhir 30 Jun 2020 (tahun kewangan 2020) susut hampir separuh.

Ia terutama disebabkan oleh kerugian nilai saksama bersih hartanah pelaburan sebanyak RM41.28 juta yang berlaku pada suku tersebut berbanding keuntungan sebanyak RM107.73 juta pada tempoh yang sama 2019.

Pendapatan hartanah bersih (NPI) pula sebanyak RM77.61 juta, turun kira-kira 30 peratus daripada RM111.18 juta pada suku keempat tahun kewangan 2019, menurutnya dalam kenyataan kepada Bursa Malaysia semalam.

Sementara itu dalam kenyataan media yang dilampirkan bersama dengan makluman kepada Bursa itu, Sunway REIT berkata, prestasi tersebut sebahagian besarnya berikutan gangguan perniagaan susulan beberapa fasa Perintah Kawalan Pergerakan (PKP) dalam usaha memutuskan rantai pandemik Covid-19 serta sokongan sewa yang diberikan kepada penyewa runcit dan penyewa hotel.

Bagi tahun kewangan 2020, keuntungan bersih Sunway REIT susut kepada RM208.21 juta daripada RM386.37 juta pada tahun kewangan 2019.

Perolehan pula berkurangan kepada RM556.88 juta daripada RM580.30 juta bagi tempoh yang sama, menurut Sunway REIT.

Sunway REIT mencadangkan pengagihan akhir per unit (DPU) 2.38 sen untuk tempoh enam bulan hingga 30 Jun, menjadikan keseluruhan DPU pada 7.33 sen bagi tahun kewangan 2020 (tahun kewangan 2019: 9.59 sen).

Ketua Pegawai Eksekutif Sunway REIT Management Sdn Bhd, Datuk Jeffrey Ng berkata, syarikat itu menyaksikan pemulihan memberangsangkan bagi jumlah orang yang memasuki pusat-pusat beli-belah sejak Perintah Kawalan Pergerakan Pemulihan (PKPP) bermula.

“Baru-baru ini pasukan pengurusan unit perniagaan juga melancarkan kempen ‘Ke Sana Ke Sini Ke Sunway’, pakej riadah yang terjual semua dalam tempoh dua minggu pelancarannya. Oleh kerana sambutan luar biasa, kempen kedua juga telah dilancarkan iaitu ‘Ke Sana Ke Sini Ke Sunway Lagi’.

“Kempen ini, yang bertujuan untuk mencatatkan lonjakan permintaan jangka pendek dalam kalangan pengguna susulan tempoh sekatan pergerakan, menunjukkan kekuatan sinergi perniagaan dalam ekosistem Sunway City,” katanya.

Mengenai prospek kumpulan itu, beliau berkata Sunway REIT mengekalkan pandangan berhati-hati bagi tahun kewangan berakhir Jun 2021 susulan ketidaktentuan yang menyelubungi pemulihan ekonomi global.

Beliau berkata kumpulan itu akan menumpukan pembangunan kembali segmen perniagaan yang telah terjejas teruk akibat pandemik itu dan pada masa sama memperkukuh lembaran imbangan serta memperluas aliran pendapatan menerusi pemerolehan hasil yang tinggi dan strategi pengurusan modal berhemat. – Bernama

See author's posts


BKSS 3.0: 7 langkah lebih inklusif

ZARINA ABDULLAH

KUCHING: Kerajaan Sarawak telah mengumumkan Pakej Bantuan Khas Sarawakku
Sayang (BKSS) 3.0 bernilai sejumlah RM300 juta semalam, merangkumi tujuh
langkah tambahan yang lebih inklusif untuk meningkatkan kesejahteraan hidup
rakyat Sarawak.

Ketua Menteri Datuk Patinggi Abang Johari Tun Openg berkata, pakej ketiga
ini adalah sebagai tambahan kepada BKSS 1.0 yang diumumkan pada 23 Mac dan BKSS
2.0 pada 10 April lalu, dengan kedua-dua pakej berjumlah RM2.25 bilion yang
bertujuan untuk meringankan beban kewangan rakyat, para peniaga dan industri
akibat wabak Covid-19.

“Langkah pertama adalah insentif RM1,500 untuk ketua isi rumah B40 yang
tidak tersenarai dalam BKSS 1.0 dan untuk bujang berumur 21 tahun ke atas yang
berpendapatan RM2,000 sebulan dan ke bawah di Sarawak akan menerima bayaran
RM500 sekali gus.

“Kedua adalah tambahan geran khas sebanyak RM750 kepada penjaja dan peniaga
kecil yang berdaftar dengan pihak berkuasa tempatan melalui Sarawak Pay, ia
adalah sebagai tambahan kepada geran RM1,500 dalam BKSS 2.0,” katanya.

Abang Johari berkata demikian pada sidang media khas pengumuman Pakej BKSS
3.0 bertempat di Wisma Bapa Malaysia, di sini, semalam.

Menurutnya, langkah ketiga adalah elaun bulanan khas petugas barisan
hadapan yang menangani wabak Covid-19 di Sarawak iaitu kakitangan perubatan,
Imigresen, Polis Diraja Malaysia, petugas Bilik Gerakan Negeri, Angkatan
Tentera Malaysia dan anggota RELA sebagai penghargaan atas sumbangan
pengorbanan mereka.

“Manakala langkah keempat adalah insentif untuk pemilik dan pengendali
penambang yang berdaftar dengan Lembaga Sungai-Sungai Sarawak (SRB) dengan
bantuan tunai secara sekali sebanyak RM500 yang memanfaatkan 199 orang.

“Langkah seterusnya insentif untuk pengendali van penumpang, pemandu teksi,
pengendali bas dan van sekolah yang berdaftar di Sarawak iaitu bantuan kewangan
sekali sebanyak RM600 kepada 959 pengendali van, 1,976 pemandu teksi dan 739
pengendali bas dan van sekolah,” jelasnya.

Sementara itu, katanya langkah keenam adalah pemberian geran khas kepada
145 pemandu pelancong dan 113 pemandu pelancong taman negara yang berlesen
dengan bantuan sekali sebanyak RM1,500 untuk yang berdaftar di Sarawak.

“Langkah ketujuh adalah Kerajaan Negeri mewujudkan perkhidmatan cawangan
bank bergerak Bank Barisan Nasional (BSN) yang dilengkapi dengan mesin
pengeluaran wang automatik (ATM) yang menggunakan rangkaian Malaysian
Electronic Payment System Sdn Bhd (MEPS) ke kawasan luar bandar,” tambahnya.

Abang Johari berkata, BKSS 3.0 akan melibatkan suntikan dana berjumlah
RM300 juta kepada ekonomi Sarawak merupakan perbelanjaan Kerajaan Sarawak
sepenuhnya.

“Secara keseluruhannya, jumlah suntikan dana kepada ekonomi Sarawak melalui
tiga BKSS pada 2020 adalah berjumlah RM2.55 bilion iaitu melalui BKSS 1.0
berjumlah RM1.15 bilion, BKSS 2.0 (RM1.11 bilion) dan BKSS 3.0 berjumlah RM0.30
bilion.

“Saya berharap pakej BKSS 3.0 ini dapat meringankan beban kewangan rakyat
dan para peniaga yang terkesan akibat wabak ini dalam keadaan yang sukar
sekarang saya juga berharap bantuan ini dapat membantu memulihkan ekonomi kita
dan dapat menyediakan landasan yang kukuh untuk terus makmur pada masa
hadapan,” katanya lagi.

See author's posts


Gagal Kemuka Dokumen: Dua bot disita, dua tekong ditahan

MIRI : Agensi Penguatkuasaan Maritim Malaysia (Maritim Malaysia) Zon Maritim Miri telah menahan dua bot tunda bersama dua tongkang pada jarak lebih kurang 2.9 batu nautika barat daya Kuala Baram di sini, semalam.

Pengarah Zon Maritim Miri, Kapten Maritim Mohd Shafie Paing berkata, bot tersebut ditahan sekitar 2.00 petang.

Katanya,penahanan dibuat berikutan kegagalan operator mengemukakan sebarang dokumen berkaitan semasa pemeriksaan dilakukan.

“Bot tunda pertama berserta tongkang dikendalikan lima kru termasuk nakhoda yang terdiri daripada tiga warga tempatan dan dua warga India. Kesemuanya berumur dalam lingkungan 25 hingga 54 tahun.

“Manakala, bot tunda kedua berserta tongkang pula dikendalikan tujuh kru termasuk nakhoda yang terdiri daripada empat warga Indonesia, dua warga Malaysia dan seorang warga India, berumur dalam lingkungan 23 hingga 54 tahun,” katanya dalam satu kenyataan di sini, hari ini.

Mohd Shafie berkata, kes akan disiasat di bawah Ordinan Perkapalan Saudagar 1952/60 dan Akta Kastam 1967 kerana disyaki gagal mengemukakan dokumen ketika diperiksa.

Maritim Malaysia akan terus komited dalam melaksanakan rondaan dan pemantauan dari semasa ke semasa bagi mencegah pelanggaran undang-undang, penyeludupan, pencerabohan dan jenayah maritim yang berlaku diperairan Zon Maritim Malaysia.

Jika terdapat sebarang aduan serta maklumat berkenaan salah laku di laut, orang ramai boleh menghubungi Pusat Operasi Zon Maritim Miri di talian 085 418204 atau Pusat Operasi Maritim Negeri Sarawak di talian 082 432544 atau MERS 999 yang beroperasi 24 jam.

Oleh Liong Chai Ling

See author's posts


ASEAN harus percepatkan proses pendigitalan, pemodenan rantaian bekalan

KUALA LUMPUR: ASEAN perlu mempercepatkan proses pendigitalan dan pemodenan rantaian bekalannya, kata pengedar produk elektronik dan penyelenggaraan terbesar di dunia, RS Components.

Ia bagi meningkatkan rantaian bekalan serantau dan mencegah daripada berlaku kelewatan dalam penyediaan barangan terutama dalam tempoh pandemik Covid-19, katanya.

Pandemik Covid-19 telah memberi cabaran kepada rantaian bekalan global yang berjalan lancar sebelum penularan wabak itu dan disebabkan risiko kesihatan, kilang-kilang di Asia ditutup sementara dan kadar jumlah pengeluaran dikurangkan untuk menjaga keselamatan pekerja.

Pengurus Besar RS Components (Singapura dan Malaysia), Eileen Yap berkata, banyak perniagaan menghadapi kelewatan menerima barangan seperti elektroknik daripada pembekal.

Beliau berkata, 70 peratus pengeluar dan pembekal elektronik global mengalami kelewatan antara dua hingga empat minggu menerima barangan daripada pembekal mereka kerana pandemik tersebut.

“Seperti yang anda ketahui, kelewatan ini bukan berlaku sekali, ia menyebabkan kesan domino dan mempengaruhi penghantaran dan logistik antarabangsa,” katanya kepada Bernama.

RS Components telah menjadi pembekal kepada pengeluar di Malaysia sejak tahun 1996, ia merupakan jenama perdagangan Electrocomponents Plc yang berpangkalan di United Kingdom, rakan kongsi penyelesaian omnichannel global untuk pelanggan dan pembekal industri yang terlibat dalam merekabentuk, membina, atau menyelenggara peralatan dan kemudahan industri.

RS Components yang beroperasi di 32 negara menjalankan urus niaga melalui pelbagai saluran dan melakukan penghantaran lebih daripada 50,000 bungkusan sehari.

Yap berkata pandemik Covid-19 telah memburukkan lagi masalah asas rantaian nilai global tradisional (GVC) kerana tenaga kerja secara manual masih dianggap lebih murah daripada melabur dalam teknologi dan automasi.

“Dengan mempercepatkan inovasi dalam rantaian bekalan, ia akan menyelesaikan masalah kelewatan kerana perniagaan memerlukan sekurang-kurangnya antara 70 hingga 80 peratus keterlihatan di seluruh rantaian.

“Bagi tenaga kerja secara manual, perniagaan mesti menggunakan teknologi untuk meningkatkan kecekapan, produktiviti, melindungi pekerja dan peralatan kilang serta mengurangkan kos dalam jangka panjang,” katanya.

Untuk mencegah kelewatan dalam ekosistem rantaian bekalan, platform e-dagang RS Components menawarkan perkhidmatan khusus untuk membantu pelanggan mencari produk dengan cepat, pada masa yang sama, sistem e-perolehannya membolehkan perniagaan menguruskan perbelanjaan mereka dengan menjaga keterlihatan sepenuhnya daripada segi kos.

“Sistem ini membolehkan perniagaan mendapatkan sumber daripada katalog kami, menyokong penggabungan vendor dan meningkatkan kepatuhan kontrak, mereka juga dapat mengakses, menggunakannya pada bila-bila masa serta dimana sahaja, tanpa harus menunggu panggilan daripada pengedar.

“Ia akan membantu mempercepatkan pemprosesan dan laporan dapat dilakukan dengan lebih mudah bagi pelanggan,” kata Yap.

Beliau berkata bagi pelanggan  dengan keperluan industri yang kompleks juga dapat menjimatkan masa mencari, berunding dengan pelbagai pembekal dan mempermudahkan proses perolehan mereka dengan bekerja dengan pasukan RS Components yang mempunyai kepakaran dalam mendapatkan produk yang belum diterbitkan di laman web.

Asia Tenggara telah muncul sebagai pesaing dan sudah bersedia untuk merebut peluang hasil daripada penyusunan semula rantaian bekalan global, walaupun pelaksanaan kerjasama perdagangan di peringkat nasional masih dalam proses.

“Kerajaan negara anggota ASEAN sedang membincangkan langkah selanjutnya berkaitan penyelarasan peraturan dan beberapa negara anggota ASEAN telah menggunakan pelbagai perjanjian kemudahan perdagangan dan pengangkutan di peringkat serantau tetapi pelaksanaannya di peringkat nasional masih belum selesai.

“Kita perlu melihat perjanjian yang merangkumi seluruh rantau untuk meningkatkan kecekapan dan memacu potensi pertumbuhan dalam urus niaga rentas sempadan,” katanya.- Bernama

See author's posts


EPL rancang kembali latihan penuh

KELAB Liga Perdana Inggeris (EPL) akan memilih cadangan untuk kembali menjalani latihan penuh pada Khamis ketika liga divisyen satu Inggeris itu berusaha mengambil langkah untuk menyambung semula musim ini bulan depan.

Garis panduan kerajaan UK yang dikeluarkan pada Ahad memungkinkan untuk mengembalikan latihan “hubungan dekat”, termasuk takel, untuk membantu pemain meningkatkan kecergasan perlawanan mereka sebelum kembali ke perlawanan kompetitif.

“Latihan jenis ini akan dimulakan dengan ‘kelompok’ 2-3 atlet yang lebih kecil dan akhirnya maju ke kumpulan yang lebih besar dari 4-12 atlet, dan akhirnya latihan penuh pasukan,” tambah nasihat kerajaan.

Kelab Liga Perdana kembali berlatih dalam kumpulan kecil dan penjarakkan sosial minggu lalu.

Pemain dan pengurus akan dimaklumkan dalam pertemuan pada hari rabu sebelum cadangan tersebut diundi oleh 20 kelab.

Hasil ujian pusingan terbaru Covid-19, yang berlangsung pada hari Selasa dan RABU, juga akan diterbitkan pada hari Khamis.

Sebilangan kecil ujian positif daripada dua pusingan pertama ujian di kelab Liga Perdana Inggeris telah menimbulkan harapan untuk kembali pada bulan Jun.

Lapan kes Covid-19 di kalangan pemain dan kakitangan telah dikesan daripada 1,744 ujian dalam Liga Perdana.

Dalam Liga Kejuaraan, hanya dua ujian positif yang didaftarkan daripada 1,014 ujian.

Cara untuk meneruskannya sekira terdapat ujian positif setelah latihan penuh dimulakan semula adalah salah satu topik yang akan dibincangkan oleh kelab akhir minggu ini.

Tarikh menyambung semula musim yang disasarkan pada 12 Jun digambarkan oleh ketua eksekutif Liga Perdana, Richard Masters minggu lalu sebagai “staging post”.

Pemain dan jurulatih berpendapat bahawa mereka memerlukan sekurang-kurangnya akhir bulan Jun untuk mengurangkan risiko berlakunya kecederaan setelah lama tidak beraksi.

Tidak ada aksi dalam Liga Perdana sejak 9 Mac – AFP

See author's posts


Djokovic ‘bersedia’ untuk Terbuka Perancis

NOVAK Djokovic semalam berkata bahawa dia menyasarkan untuk ‘bersedia seperti yang saya boleh’ untuk Terbuka Perancis ketika dia membuat persiapan untuk kejohanan ketiga musim ini di Belgrade minggu ini.

Pemain nombor satu dunia itu telah dihantar pulang dari Australia menjelang Terbuka Australia pada Januari kerana status vaksinasi Covid-19 beliau, sebelum turut terlepas kejohanan Indian Wells dan Terbuka Miami di Amerika Syarikat.

Dalam ketiadaan bintang Serbia itu, Rafael Nadal memenangi rekod gelaran perseorangan Grand Slam ke-21 di Melbourne, keluar daripada jumlah gelaran yang sama dengan Djokovic dan Roger Federer.

Djokovic berharap dapat menyamai jumlah pencabar hebatnya di Terbuka Perancis, yang bermula pada 22 Mei.

“Roland Garros adalah kejohanan gelanggang tanah liat yang paling penting dan sebahagiannya saya sudah berada di sana dalam pemikiran saya, daripada segi persiapan dan semua yang saya lakukan pada masa ini untuk ke sana sesiapa yang saya boleh,” kata Djokovic kepada pemberita di Belgrade .

Pemain berusia 34 tahun itu juga berkata dia merancang untuk bermain dalam Masters Madrid dan Terbuka Itali menjelang Roland Garros.

“Rancangan semasa saya termasuk Madrid dan Rom,” tambahnya.

“Ia bergantung, benar-benar, pada keputusan saya di sini dan prestasi yang saya ada. Kami akan membuat keputusan kemudian.”

Djokovic tewas dalam perlawanan pembukaan di Monte Carlo Masters minggu lalu kepada naib juara Alejandro Davidovich Fokina, selepas tersingkir di peringkat suku akhir di Dubai pada Februari.

“Saya belum bersedia sepenuhnya untuk kejohanan di Monte Carlo dan saya tahu itu sebelum kejohanan bermula,” katanya.

“Namun, saya memerlukan latihan perlawanan dan ini adalah permukaan (tanah liat) yang memerlukan banyak masa dihabiskan di gelanggang semasa sesi latihan, malah lebih-lebih lagi ketika perlawanan.

“Saya berharap dapat bermain lebih banyak perlawanan di Belgrade berbanding di Monte Carlo.”

Djokovic memenangi acara ATP di ibu negara Serbia musim lalu, seminggu sebelum permulaan Terbuka Perancis, yang dimenanginya buat kali kedua walaupun ketinggaklan dua set kepada Stefanos Tsitsipas di final. – AFP

See author's posts


Chile dilanda gempa bumi

LA SERENA: Gempa bumi berukuran 6.3 skala Richter menggegarkan utara Chile pada Sabtu malam, gempa kuat kedua yang melanda negara itu minggu ini.

Bagaimanapun, tiada kerosakan atau kematian dilaporkan dalam kejadian itu.

Kajian Geologi Amerika Syarikat (USGS) dalam satu kenyataan memberitahu, pusat gempa itu dikesan 45 kilometer di barat laut negara itu, kira-kira 400 kilometer di utara ibu kota Chile, Santiago.

Pada Selasa lepas, gempa bumi berukuran 6.8 skala Richter melanda negara itu yang tidak menyebabkan kerosakan atau kecederaan.

Chile terletak dalam Lingkaran Api Pasifik dan sering dilanda gempa berukuran lebih dari 6.0 skala Richter.

Kali terakhir negara itu dilanda gempa terbesar adalah pada 27 Februari 2010 yang berkekuatan 8.8 skala Richter sehingga menyebabkan beberapa wilayah di Chile dilanda tsunami.

Kejadian itu menyebabkan 526 orang maut dan puluhan yang lain hilang.-AFP

See author's posts


Chong kurang setuju keputusan kerajaan

CONNIE CHIENG

KUCHING: Bank tidak
sepatutnya mengenakan faedah berikutan moratorium enam bulan bagi pembayaran
balik pinjaman.

Menurut Ahli Parlimen Stampin, Chong Chieng Jen,
keputusan kerajaan berkenaan dengan moratorium tersebut tanpa pengabaian faedah
bank tidak menyelesaikan masalah yang dihadapi oleh sektor perniagaan dan
peminjam kerana ia cuma melanjutkan tempoh bayaran kepada enam bulan kemudian.

Chong berkata, bank sepatutnya mengabaikan faedah pinjaman untuk
kategori seperti pinjaman perniagaan, pinjaman perumahan berjumlah RM5,000,000 dan ke bawah dan semua pinjaman sewa beli kereta
dan motosikal kerana semua sektor perniagaan amat terjejas disebabkan oleh
pandemik Covid-19.

Sekiranya, faedah ini masih dikenakan, maka ia cuma akan
memanfaatkan pihak bank dan moratorium enam bulan ini cuma menjejaskan kecairan
bank tanpa menjejaskan keuntungan mereka.

Chong berkata, memang bukan merupakan satu masalah kepada pihak bank
untuk tidak mengenakan faedah ini kepada para peminjam.

“Jadi, kerajaan seharusnya mengutamakan kebajikan orang
ramai dan bukannya segelintir pemegang saham bank,” kata Chong.

See author's posts


PUISI

Aku melihat gelisahnya ibu

Seperti pelanduk di dalam cerang

Sukar dicari teduhnya anak -anak

Sayu ku lihat terguris di hati

Ku letak mangkuk kecil di halaman rumah

Ku letak sedikit makanan dan minuman

Lalu ku melihat datangnya si ibu

Terlihatnya seperti sekian lama tak bersantapan

Embun pagi membasahi bumi

Aku keluar melihat mentari pagi

Terkejutku melihat si ibu bersama anak -anaknya

Terdampar di alas hadapan pintu rumah ku

Lalu kubelai ibu dan anak -anaknya

Sungguh manja membuat hatiku cair

Akan kujaga ibu dan anak -anaknya

Menjadi sebahagian ahli keluargaku

Akan ku sayang sepenuh hatiku

Walau ku tak tahu asal usulnya.

Slivera Adriany

Kampung Bunan Punok, Serian.

Luka yang engkau ciptakan

telah lama sembuh

namun parut yang membekas

membangkitkan persoalan

pada setiap mata memandang

mungkin aku perlu ceritakan

sebagai peringatan

atau harus ku biarkan

kekal menjadi tanda Tanya.

Rawjie

Matu

retro metro pekan kecil Song

ibu Bidayuh menjual dabai musim

bujang Iban menjual kokok ayam pagi

di pasar ini ia berbau manjong menoa

aku mencari eksotik buah engkalak Katibas

& paku pakis pucuk muda inek tua Merabong

& renang – renang ikan tilapia kuala kelikir Belaga

& buah lemon ladang cina Canton

& cili geronong anak jawa Angsuka Dewa

& pemanis asam kelumbi paya bakau kolong Skrang

& hitam beras Song lereng huma Nanga Nansang

& daun sup yang menjalar di mangkuk Hainan

& gula nira kelapa tebu teluk Mindanao

& begitulah aku memasak kenangan nafas berkurun

anak dagang yang singgah sekejap menebar nasib badan

di tanah orang beradat resam hidup aroma – aroma pengalaman

dihidang bersama sebotol cencaluk Melano & umai obor Belawai-ku.

Angelo Taj

Kampung Bunga Raya, Limbang.

See author's posts


Cherpan: Laya Enda Benyawa, Kubur Enda Betanda

Tusun Ke-3

BEBAKIH DALAM KAPAL

“Bah kati ku nuan enggau nya lagi dih?” ku Joshua.

“Udah disimpan aku lagi deka ditempalungka aku ke tengah tasik,” ku John.

“Apuu. Lapa nya baka nya? Tak nadai ngena pos la nya punggal,” ku Joshua.

“Nadai. Tu kereja orang tuyu. Ni nemu, enti diatur Petara tau tu datai ba iya. Enti enda datai ba iya, sebarang orang ke tetemuka iya mih macha,” ku John.

Jam nya lalu ganchil jari John nempalungka butul nya ke tengah tasik. Laban angin ke deras, nadai didinga chebuk butul nya labuh di ai tang nadai jalai iya enda temepak ba tasik.

“Eh, nyau majak chelap tu manah pulai ke dalam kibin tua” ku Joshua.

Seduai bela nurun ngagai kibin. Lebuh datai di endur iya, Joshua merening ngagai sukut siti ba bilik alai iya. Iya tekenyit meda apai enggau indai nembiak nya bela bekesirut nunga nembiak nya ke digalika seduai ba bed dia. Bejalai gegadai nuju sida nya, Joshua lalu nanya.

“Bah nama macham kita dih aya?” ku Joshua.

“Eh, bisi penusah kami tiga tu. Nembiak tu tak makin raya. Kada teantika datai di menua iya tu,” ku terang apai nembiak nya sengih-sengih.

Jam nya kapal udah balat bendar beguyat. Pedis bendar deka bediri tauka duduk entap; asai ke diju ke mua tauka ditarit ke belakang.

“Kati enda ngemegau orang kitai? Uji aku ngangauka sida kelasi,” ku Joshua.

“Eh, enda ibuh Igat. Lagi tusah orang,” ku apai tuai nya.

Iran ati Joshua. Lapa apai tuai nya enggai madahka orang? Ba perati iya nembiak nya tak nadai engkebut. Iya tak sangkaka anak nya endang udah raya lebuh sida menyanak iya tama ngagai kapal lemai tadi. Naka mih pengasih nembiak nya nadai diberi tulung. Joshua mulaika diri ngagai alai iya lalu nguji ngenatka diri mai ati ti enda nyamai meda nembiak nya.

“Kati enti nembiak nya tak nadai maya kapal agi di tengah tasik? Reti nya kapal nya mai bangkai,” ku Joshua bejakau dalam ati.

Iya ingatka jaku orang tuai ti madahka kapal di tasik ti bisi mai bangkai nya mali besai. Iya enggai berundingka pemali nya.

KAPAL DIPANGKA GELUMBANG

Lebh nguji gali, iya tak enggai nyadi. Kapal tak balat beguyat dipangkaka gelumbang. Joshua nyangka gelumbang endang besai, ti ngasuh kapal nya ama dipangka ke atas ama merempas baru. Dikira Joshua, lebuh pejalai udah empat jam, kapal dikira udah jauh ngeluah nanga sungai Sarawak lalu udah ngerenchah tasik luar ba urung nanga Sadong. Kapal udah besatup enggau gumbang besabung urung pulau Burong. Kira-kira tengah malam kapal udah ngelanggar tasik ba tiban nanga Batang Lupar lalu ngelimpas nanga Saribas. Pangka gelumbang udah balat bendar asai iya ngesaika kapal ti alai pangka nya merempas ba tubuh kapal. Enti nadai apa nama, kapal nya datai di Sarikei tumu-tumu pagi hari siti.

Ngasaika utai baka nya, Joshua balat irau. Pala iya berasai ngelu lalu perut iya nyagul-nyagul asai ke deka mutah. Nyamai agi iya di luar ku ati iya awakka meda nama utai ti nyadi. Ba dek ai tasik balat bendar tesimbur ke dalam. Bala penumpang ke dia balat tasah; basah lalu chelap. Ribut bepuput deras ngasuh gumbang makin gila. Kapal nya asai ke dilambung gumbang. Bala penumpang nyau bepegai rat ba sebelah utai ke bisi dijapai. Bala kelasi baka ke bisi belabuh nyendiaka pelepuk. Bala penumpang nyau rachuh.

Joshua malik ngagai jam ba dekuan iya. Dalam petang nya gamal jam urung pukul dua dini hari. Dikira Joshua kapal nya udah datai ba tiban nanga Krian nyau nuju nanga Batang Rajang. Kabut nyau merengung diseretaka enggau ujan bangat. Gumbang nyau majak mangka makin balat. Kapal singit ke kiba, malas singit ke kanan. Kanvas nyau bekekebap. Nyau kelama kanvas nyau nadai bemunyi agi. Tentu nya nya udah tekebu. Tin bekeraruh bebaring ba ruang kapal alai nyimpan barang. Bisi munyi orang besai tuai nerais. Anak mit nyabak rerengai. Bisi munyi ai tesimbah masuk ngagai ruang dek. Bisi asai kapal nya tak tetensam. Ribut majak deras. Joshua ingatka sida apai tuai nya menyanak. Iya ingatka John. Iya ingatka penumpang ke mayuh nembiak enggau kaban indu.

KAPAL MV KIDJANG TENGELAM

Di tengah-tengah munyi kabut enggau empas ai bisi didinga utai merentum; munyi kerita ti belanggar. Munyi nya datai ari tanju kapal nya. Orang nyangka nya entukar ke diundan, puas ke digura kapal, nyau putus tali penanchang sida. Nya dijangka orang ngasuh kapal singit ke sepiak. Bisi sangap nyawa jeragan ngasuh nyuaka pelampung ngagai penumpang. Joshua berunding deka nulung orang bukai kelebih agi bala anak mit ke bekechit; bekerauh, manjung enggau nerais minta tulung. Tubuh kapal udah belabuh tengelam. Mensia mayuh bekechapu ngidupka diri. Joshua nyangka orang ke dalam kibin endang enda benyawa laban tepekul.

Joshua tepedaka siti tin lelepung mansa iya. Jampat iya nyapai tin nya lalu bepegai dia awakka pala iya enda tengelam. Kasut ke dikena iya balat ngeribat, lalu diperurutka iya enggau ujung kaki iya. Nya ngasuh iya ulih ngepaika kaki ngasuh tubuh iya melepung. Tanchut panjai enggau baju chelap iya balat ngeribat iya melepungka diri empu. Baju ulih dibuka iya tang tanchut mar enggaika nya malut kaki iya. Gaya utai balat kelam-kabut. Perening enda ulih jauh. Iya nadai meda utai. Mua selalu dipangka umbak. Dua tiga kali iya disagu sereta ditengelamka umbak. Suah iya sedekan lalu batuk tesintakka ai. Iya berasai pemadu iya chelap. Nyau kelama asai iya deka alah. Kaki iya enda ulih kekepai agi nyemerai; semina iya ngenanka diri enda tengelam. Tin nya nasit enda teleka ari pegai iya. Iya nadai ninga utai bukai agi. Nadai ninga munyi mensia. Semina munyi pangka gelumbang ke bisi. Sempat Joshua nyebut nama Jesus. Ingat iya semina Jesus ulih ngeneduhka tasik begelumbang. Jam nya dunya nyau petang.

Oleh JANTAN UMBAT

See author's posts


Rundingan keamanan secara maya

THAILAND: Thailand komited mencari penyelesaian secara damai dan berkekalan untuk menamatkan konflik selama beberapa dekad di wilayah bergolak di selatan walaupun rundingan damai tergendala akibat pandemik Covid-19.

Rundingan antara wakil kerajaan Thailand – ketua perunding, Jeneral Wanlop Rugsanaoh dan kumpulan bersenjata paling berpengaruh di selatan Thailand, Barisan Revolusi Nasional (BRN), berlangsung secara maya minggu ini, yang pertama untuk tahun 2021.Antara lain, ia menyaksikan bekas Ketua Polis Negara Malaysia, Tan Sri Rahim Mohd Noor bertindak sebagai fasilitator.

Sebelum ini rundingan secara bersemuka tergendala apabila sempadan di Thailand dan Malaysia ditutup akibat pandemik Covid-19.”Ya benar, mesyuarat diadakan secara maya. Wakil Thai tidak dapat ke Kuala Lumpur, BRN pula ada di Kuala Lumpur. Mesyuarat untuk keamanan dan kedamaian tetap berlangsung,” kata Abdul Rahim seperti dipetik BenarNews.

Satu kenyataan dikeluarkan selepas mesyuarat yang diadakan secara maya itu, yang disifatkan mereka terlibat sebagai sangat berjaya dan memberangsangkan.

“Pihak kerajaan Thai dan BRN masih berhubung dengan fasilitator walaupun mesyuarat diadakan secara maya, dengan terbaharu diadakan pada Rabu lepas.

“Proses rundingan damai mesti diteruskan kerana ia adalah agenda kebangsaan untuk menamatkan keganasan di wilayah bergolak Pattani, Yala, Narathiwat dan Songkhla di meja rundingan,” kata kenyataan itu.

Kenyataan menyebut, antara agenda perbincangan secara maya itu termasuk, meneruskan alternatif menggerakkan rundingan susulan sekiranya pandemik Covid-19 berpanjangan dan pertemuan secara fizikal tidak dapat diadakan..

Rundingan damai antara BRN dan Thailand telah diadakan di Kuala Lumpur pada Januari dan awal Mac 2020 telah membawa harapan baharu untuk menamatkan keganasan di selatan Thailand.

Kedua-dua pihak akhirnya mencapai kesepakatan bahawa rundingan ialah cara terbaik untuk menyelesaikan konflik bersenjata di wilayah majoriti Islam di Pattani, Yala, Narathiwat dan Songkhla di selatan Thailand.

Sebelum ini, pada 3 April 2020, BRN mengumumkan tindakan gencatan senjata, khusus bagi menyediakan akses bantuan perubatan dan kemanusiaan buat penduduk di wilayah yang terjejas akibat Covid-19.

BRN berkata, langkah menghentikan semua aktivitinya berkuat kuasa selagi BRN tidak diserang oleh petugas kerajaan Thailand.Sejak penularan wabak Covid-19 di Thailand, insiden keganasan di wilayah bergolak telah berkurangan.

“Dalam tempoh pandemik, kami menerima mesej positif BRN yang mengumumkan gencatan senjata dan menumpukan usaha bagi memerangi Covid-19, selaras dengan gesaan Pertubuhan Bangsa-Bangsa Bersatu (PBB).

“Namun, kami sedang menilai punca insiden keganasan berkurangan… adakah ia berikutan pandemik Covid-19 atau hasil pengumuman pihak BRN (menyertai rundingan damai),” kata Wanlop sebelum ini.

Pada 23 hingga 25 Julai, Wanlop telah turun padang ke selatan Thailand mendengar maklum balas dan cadangan dari pihak berkepentingan seperti pemimpin agama tempatan dan Jawatankuasa Penyelaras Tempatan untuk dibawa ke meja rundingan akan datang.

Putaran keganasan tanpa henti di selatan Thailand bermula pada 2004 di empat wilayah iaitu Pattani, Yala, Narathiwat dan Songkla, yang sehingga kini mengorbankan 7,000 nyawa.-AFP

See author's posts


SK Ulu Segan jadi ‘model’ sekolah lain

TERBAIK … Datuk Patinggi Tan Sri Abang Johari Tun Openg bersama Timbalannya, Datuk Amar Douglas Uggah Embas dan Dato Sri Dr. Sim Kui Hian serta tetamu kehormat lain merakamkan gambar bersama warga sekolah sebaik tiba di tapak pembinaan sekolah tersebut di SK Ulu Segan, Bintulu, semalam.

BINTULU: Sekolah Kebangsaan (SK) Ulu Segan yang baharu akan menjadi sekolah model untuk sekolah-sekolah lain di seluruh Sarawak.

Premier Sarawak, Datuk Patinggi Tan Sri Abang Johari Tun Openg berkata, sekolah rendah bernilai RM26 juta itu memiliki blok bangunan yang cantik sehingga wajar dijadikan sebagai contoh untuk membangunkan sekolah lain.

“Tiada sekolah kategori ini di Malaysia yang mempunyai keindahan seperti kita dapat lihat pada hari ini.

“Jadi, sekolah ini akan menjadi model untuk kita membangunkan sekolah-sekolah di tempat lain,” katanya pada sidang media semasa lawatan kerja beliau ke sekolah terbabit di Kemena Land District di sini, semalam.

Menurut Abang Johari, beliau akan menghantar gambar sekolah berkenaan kepada Kementerian Pendidikan Malaysia (KPM).

“Saya akan menghantar gambar kepada Menteri Pendidikan untuk menunjukkan bahawa inilah standard sekolah Sarawak yang harus dibangunkan oleh KPM.

“Kalau inilah keadaannya, anak-anak kita akan mempunyai masa depan yang cerah,” jelasnya.

Dalam pada itu, beliau juga berpendapat bahawa sekolah perlu memiliki perpustakaan yang mempunyai buku terkini agar anak-anak dapat mempelajari lebih banyak perkara di sekolah.

“Begitu juga dengan para guru, yang mana mereka boleh menambah ilmu pengetahuan melalui internet.

“Saya berharap kawasan ini dihubungkan dengan jaringan internet yang mana saya telah dimaklumkan oleh Menteri Utiliti bahawa fiber optik ada dan hanya menunggu untuk dihubungkan ke sekolah ini,” ujarnya.

Oleh CAROLYNE UTIH

See author's posts


Fahami Hari Kebangsaan dari sudut negara bangsa

ISTILAH yang tepat pada 31 Ogos 1957 terutama selepas pembentukan Malaysia lebih sesuai menggunakan terma Hari Kebangsaan Negara.

BERDASARKAN laporan media tempatan Sarawak baru-baru ini, dikatakan terdapat sebilangan rakyat Sarawak di sini berpendapat bahawa tidak perlu menyambut Hari Kebangsaan pada 31 Ogos.

Hal ini kerana acara itu dikatakan hanya bertujuan untuk memperingati pengisytiharan ‘Merdeka’ (Kemerdekaan) Tanah Melayu, maka tidak ada kaitan dengan negeri Sarawak.

Kenyataan tersebut diperkukuhkan oleh Penolong Setiausaha Publisiti dan Penerangan Parti Rakyat Bersatu Sarawak (SUPP) Lo Khere Chiang. Menurut  Lo, beliau menghormati tarikh yang diwartakan untuk memperingati kemerdekaan Sarawak dan pembentukan Malaysia, dan tidak ada sebab untuk menyambut Hari Kebangsaan.

Memanglah pembentukan Malaysia diumumkan pada secara rasmi pada 16 September 1963, manakala Sarawak mencapai tadbir urus sendiri pada 22 Julai 1963. Jadi beliau tidak melihat signifikan menyambut  hari kebangsaan.

Idea sambutan Hari Malaysia

Lo menyatakan pengiktirafan terhadap hari pembentukan Malaysia yang patut diraikan. Sewajarnya parti politik di Sarawak wajar berterima kasih kepada Datuk Seri Anwar Ibrahim yang ketika itu merupakan Penasihat PKR yang pertama kali mencadangkan 16 September dijadikan hari cuti umum sejak 2008 lagi kerana merupakan tarikh ulang tahun penubuhan Malaysia dan merupakan hari bersejarah.

Ketika itu, negeri-negeri di bawah kerajaan Pakatan Rakyat selepas Pilihan Raya Umum ke-12 (PRU-12), iaitu Selangor, Pulau Pinang, Perak, Kedah dan Kelantan terlebih dahulu mengiktiraf dan menyambut Hari Malaysia.

Hal ini mendahului negeri Sarawak yang baru membuak-membuak hendak menyambut Hari Malaysia apabila baru diumumkan beberapa tahun selepas itu apabila setelah diisytiharkan sebagai  hari cuti umum negara.

Sebelum ini ramai ahli politik negeri dan nasional memperlekehkan cuti sambutan hari pembentukan Malaysia tersebut lebih-lebih lagi apabila dicadangkan oleh Anwar.

Sudah pasti Hari Malaysia mempunyai signifikan besar kepada Sarawak, Sabah dan Semenanjung Malaysia apabila tanpa Sarawak dan Sabah, pembentukan Malaysia tidak akan terhasil seperti yang wujud pada hari ini.

Apabila Sarawak dan Sabah bersetuju membentuk Malaysia, maka Perjanjian Malaysia 1963 terbentuk. Pada masa sama, komitmen Kerajaan Persekutuan dalam soal keselamatan, kesihatan, ketenteraan dan perkara yang diletak di bawah persekutuan akan dijamin oleh Persekutuan.

Tanpa kewangan, tentera, polis, jururawat, doktor dan guru misalnya yang di bawah persekutuan agak sukar membangunkan negeri Sabah dan Sarawak.

Pada masa sama, isu sumber minyak dan gas adalah isu baharu yang dibangkitkan ketika pemerintahan Ketua Menteri Pehin Sri Datuk Patinggi Adenan Satem yang selama ini tidak pernah menjadi isu dibawakan sebagai isu arus perdana.

Hal ini sesuai dengan politik etnonasionalisme bawaan Adenan bagi membawa naratif baharu politik Sarawak yang sebelum ini hanya berkisar kepada konsep pembangunan semata-mata tanpa mempertikaikan sumber dan hak-hak yang perlu  ditegakkan.

Hal ini disebabkan bahawa politik di Putrajaya sangat kuat, apabila Barisan Nasional (BN) menguasai kerajaan secara dominan. Hanya apabila politik di Putrajaya semakin hilang penguasaan dua pertiga kuasa, kemudian BN tewas, barulah tawar-menawar politik berlaku.

Jika politik di Putrajaya kuat, tidak ada ahli politik atau parti politik yang akan berani bersuara seperti apa-apa yang berlaku pada hari ini terutama apabila kerajaan Perikatan Nasional yang sering memberikan ruang dan melayan tuntutan Sarawak.

Hinggakan Petronas sanggup membayar Cukai Jualan Negeri (SST) bernilai hampir RM3 bilion kepada Sarawak. Situasi ini tidak akan berlaku dalam era pemerintahan Tun Dr Mahathir Mohamad selama 22 tahun.

Kemerdekaan dan Negara Bangsa

Biarlah saya bagi analogi biarpun sudah banyak kali saya jelaskan dalam banyak forum, seminar dan penulisan. Kemerdekaan negara Amerika Syarikat (AS) ialah pada 4 julai 1776, lebih 240 tahun dahulu.

Ketika kemerdekaan tersebut hanya 12 koloni (negeri) membentuk negara bangsa dan bebas daripada empayar Inggeris.

Sejak kemerdekaan diraikan pada 4 Julai 1776, terdapat penyertaan negeri-negeri lain bersama AS.

Hal ini dapat dilihat dari 13 negeri bertambah kepada 50 negeri. Arizona menyertai AS pada 1912,  Alaska dan Hawaii pula pada 1959.

Sungguhpun penyertaan 37 negeri baharu ke dalam AS, namun Hari Kemerdekaan AS tetap diraikan pada 4 Julai setiap tahun.

Tidak ada pula negeri di AS contohnya negeri Texas yang lewat menyertai AS tidak mahu menyambut hari merdeka Amerika Syarikat kerana isu minyak dan gas. Texas pengeluar terbesar minyak AS dan lebih lima juta tong sehari berbanding Sarawak hanya mampu 850,000 tong minyak sehari.

Tidak ada pula ahli politik Texas berasa tidak perlu menyambut hari Kemerdekaan hanya kerana Texas lambat menyertai Amerika. Malah tidak timbul desakan agar 4 Julai dibatalkan dan digantikan dengan perayaan hari Texas.

Memang tidak ada rakyat negeri Texas yang menganggap 4 Julai tidak ada kepentingan kepada kemerdekaan Texas. Tidak ada cadangan Bulan Kemerdekaan Amerika dijalankan pada kemerdekaan negeri Texas.

Hal ini kerana rakyat AS faham konsep negara bangsa. Mereka dapat membezakan secara bijaksana mengenai sambutan hari jadi bapa, anak dan cucu. Tanpa kemerdekaan Persekutuan Tanah Melayu, ia tidak akan membawa perkembangan lanjut sejarah kepada kelahiran dan pembentukan Malaysia.

Hari jadi ayah adalah hari jadi ayah, tarikh hari jadi sama mungkin tahun pula berbeza. Jadilah rakyat Amerika yang faham konsep negara besar, elak politik tertalu bersifat parokial agar generasi muda tidak terkeliru.

Pendidikan sejarah

Pendidikan sejarah perlu difahami dalam konteks sejarah sosial yang berlaku dan bukan sekadar menghafal tarikh dan tokoh semata-mata.

Apabila Hari Sarawak diwartakan sebagai cuti umum negeri oleh Ketua Menteri ketika itu, Allahyarham Adenan Satem pada 2016, maka ia perlu dilihat pembangunan erti memaknai sejarah peringkat negeri tanpa melangkaui sejarah nasional yang lebih besar daripada konsep kenegerian.

Hari Kemerdekaan Sarawak ditukar kepada Hari Sarawak kerana fakta sejarah sebenar ialah Sarawak hanya permulaan berkerajaan sendiri ketika itu dan belum lagi merdeka sepenuhnya. Hakikatnya masih ada Gabenor Inggeris dan segala arahan tertakluk kepada Ratu Elizabeth.

Ketepatan makna kebangsaan

Istilah yang tepat pada 31 Ogos 1957 terutama selepas pembentukan Malaysia

lebih sesuai menggunakan terma Hari Kebangsaan Negara. Hal ini kerana Persekutuan Tanah Melayu yang mempunyai lebih banyak negeri dan sesuai untuk dijadikan teras yang kemudiannya membawa kepada pembentukan Malaysia.

Sambutan  hari bersejarah tersebut sudah dikenali sebagai sambutan Hari Kebangsaan sejak 1970-an kerana menyedari faktor ketiadaan negeri Sabah dan Sarawak serta faktor hakikat sejarah pembentukan Malaysia.

Hari kebangsaan penting kerana ia merupakan punca kepada pembentukan sebuah negara bangsa yang moden dan mencetuskan semangat cinta akan tanah air khususnya pada era selepas kemerdekaan negara.

Kedaulatan sebuah negara memerlukan negara merdeka terlebih dahulu. Tidak salah kita meraikan hari kelahiran ahli keluarga kita khususnya ibu dan bapa kita sebagai teras dan kebangsaan kita sedangkan kita sendiri mempunyai hari kelahiran sendiri secara analogi sambutan hari kemerdekaan. Yang penting kita dapat melihat daripada kaca mata menyeluruh bukannya berdasarkan sentimen, parokial dan etnosentrisme!

Profesor Madya Dr Awang Azman Awang Pawi adalah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Syarikat pengeluar bas digalak teroka pasaran Sabah, Sarawak – Loke

SHAH ALAM: Syarikat pengeluar dan pembekal bas digalak meneroka peluang pasaran di Sabah dan Sarawak bagi membolehkan pengusaha bas ekspres di negeri terbabit menaik taraf kemudahan kenderaan mereka untuk keselesaan dan keselamatan rakyat.

Menteri Pengangkutan Anthony Loke Siew Fook berkata, potensi pasaran bas ekspres di kedua-dua negeri berkenaan adalah baik dan syarikat pengeluar dan pembekal bas tidak seharusnya hanya menumpukan perniagaan mereka di Semenanjung negara ini sahaja.

“Saya berharap syarikat pengeluar dan pembekal dapat memasarkan produk mereka kepada pengusaha di Sabah dan Sarawak dan sudah tentu apabila pengusaha tersebut sedia untuk melabur, mereka boleh berbincang dengan pelbagai agensi kerajaan untuk dimudah cara dari segi pembiayaan,” katanya kepada media di sini, hari ini.

Terdahulu, Loke menghadiri majlis pengenalan bas dua tingkat, Volvo B11RLE 6×2 baharu yang dibina sepenuhnya di negara ini untuk pasaran bas di Malaysia.

“Rakyat Sabah dan Sarawak selalu menyuarakan di Semenanjung ada pelbagai mod pengangkutan awam diperkenalkan dan bas-bas yang lebih baharu.

“Saya ingin menerangkan bahawa bas-bas ekspres bukan dibeli oleh kerajaan dan kerajaan tidak memiliki mana-mana syarikat bas. Kerajaan cuma terlibat dalam operasi bas henti-henti di bandar sahaja dan kita memang menggalakkan untuk pengusaha syarikat sentiasa menaik taraf bas mereka demi keselesaan dan keselamatan penumpang,” katanya.

Menurut Loke pelbagai institusi kewangan, bank dan dana kerajaan yang boleh dipohon pihak syarikat operator bas untuk melabur bagi mendapatkan bas baharu.

“Kalau operator bas ini tidak didedahkan (oleh syarikat pengeluar bas) dengan apa yang terbaharu di pasaran, mereka tidak akan tahu,” katanya.

Mengenai isu kekurangan pemandu bas, Loke berkata pada minggu lepas semasa pertemuan dengan persatuan pengusaha bas, pihaknya meminta mereka mendapatkan maklumat daripada semua ahli persatuan untuk mengenal pasti kawasan yang menghadapi masalah berkenaan.

Beliau berkata isu kekurangan pemandu juga dihadapi oleh pengangkutan lori terutama ketika negara dilanda pandemik Covid-19 dan ramai pemandu mereka bertukar kerjaya ke industri e-panggilanserta ada yang berhijrah bekerja di Singapura ekoran tawaran gaji lebih tinggi.

“Kita mahu mereka mengumpul maklumat itu iaitu berapa ramai pemandu yang operator bas perlukan, di mana dan negeri mana dan jika kita sudah mendapat maklumat itu, kita boleh membantu mereka dengan mengadakanpameran kerjaya khusus untuk industri pengangkutan di kawasan tertentu,” katanya.

– Bernama

See author's posts


Aktiviti perniagaan karbon diasingkan

KUCHING: Kerajaan sedang memperincikan cadangan untuk meletakkan aktiviti perniagaan karbon di bawah Kementerian Peladangan dan Komoditi (KPK).

Timbalan Perdana Menteri, Dato Sri Fadillah Yusof yang juga Menteri KPK berkata buat masa ini, segala isu berkaitan dengan karbon berada di bawah bidang kuasa Kementerian Sumber Asli, Alam Sekitar dan Perubahan Iklim.

“Sekarang ini kerajaan sedang berbincang sama ada mungkin kita dapat pisahkan usaha penyimpanan karbon dan perdagangan karbon untuk diletakkan di bawah KPK.

“Ini juga selari dengan ketetapan diputuskan Pertubuhan Bangsa-Bangsa Bersatu (PBB) bahawa karbon adalah satu komoditi, ini sedang diperincikan,” katanya.

Beliau berkata demikian kepada pemberita selepas program ibadah korban anjuran Pergerakan Wanita Parti Pesaka Bumiputera Bersatu (PBB) Cawangan N6 Tupong di Surau Darul Fazillah, Kampung Gita Laut di sini, hari ini.

Fadillah berkata, usaha meletakkan perniagaan karbon di bawah KPK juga dijangka akan mengambil sedikit masa kerana melibatkan perubahan kementerian.

“Di peringkat Kerajaan Persekutuan juga kita sedang membincangkan untuk mewujudkan satu perundangan khusus berhubung perniagaan karbon,” katanya.

Pada 27 April lalu, Premier Sarawak Datuk Patinggi Tan Sri Abang Johari Tun Openg dilaporkan berkata, karbon merupakan satu komoditi yang boleh diniagakan, sehubungan itu beliau mencadangkan agar ia diletakkan di bawah KPK.

Oleh Mohd Neenatul Aizal

See author's posts


Mohd. Akid raih kemenangan sulung

KUALA LUMPUR: Pelumba muda, Mohd. Akid Aziz meraih kemenangan sulung pada musim ini apabila mengungguli kelas perdana CP150 pada pusingan kedua Kejuaraan Cub Prix Malaysia Petronas di Litar Lumba Tangkak, Johor, Ahad lalu.

Pelumba berusia 22 tahun dari pasukan Petronas Sprinta Yamaha Maju Motor itu mempamerkan aksi cemerlang di litar basah akibat hujan melintasi garisan penamat dengan merekod 15 minit 46.337 saat.

Kali terakhir Mohd. Akid meraih kemenangan adalah pada pusingan kesembilan di Litar Jempol, Negeri Sembilan, November tahun lepas.

Pelumba pasukan Idemitsu Honda Yuzy Racing, Azroy Hakeem Anuar yang muncul terpantas pada sesi kelayakan, sekadar berpuas hati di tempat kedua dengan masa 15:46.651s, manakala tempat ketiga diraih pelumba pasukan ONEXOX TKKR SAG Team, Mohd. Muzakkir Mohamed (15:50.266s).

Pelumba pasukan HI REV SCK Honda Racing, Mohd. Helmi Azman yang mengungguli pusingan pertama di Litar Sepang (Utara) bulan lepas, sekadar menduduki tempat ke-18.

Sementara itu, Mohd Akid. berkata, beliau hanya fokus untuk mengekalkan rentak tunggangan memandangkan perlumbaan agak mencabar susulan keadaan litar yang licin.

“Saya hanya fokus untuk mengekalkan rentak tunggangan dan tidak perlu terburu-buru kerana ada beberapa selekoh di litar ini sangat mencabar.

“Saya hanya perlu sesuaikan gaya tunggangan dengan keadaan litar licin bagi mengelak perkara yang tidak diingini berlaku,” katanya.

Kemenangan tersebut menyaksikan Mohd Akid menduduki tangga kedua keseluruhan dengan 25 mata.

Manakala, Azroy Hakeem berada di tangga teratas kelas CP150 menerusi pungutan 36 mata, manakala Mohd Helmi di tempat ketiga (25 mata).

Pusingan ketiga diadakan di Litar Sepang (Selatan) dari 2 hingga 3 September depan. -Bernama

See author's posts


Kembali ke pentas dunia

DUA gol lewat daripada Steven Bergwijn dan Memphis Depay semalam menyaksikan Belanda kembali ke pentas Piala Dunia 2022 FIFA di Qatar, ketika menyekat Norway dengan kemenangan 2-0 di Rotterdam.

Bergwijn, pemain yang paling menyerlah di bahagian sayap kanan dalam berjaya mencipta gol pembukaan selepas menerima hantaran daripada Arnaut Danjuma selepas aksi hambar sepanjang 83 minit yang menyaksikan kedua-dua pasukan bergelut untuk mencipta peluang.

Bergwijn sekali lagi memainkan peranan penting dalam gol kedua Belanda beberapa minit kemudian, berikutan serangan balas menyaksikan dia berlari hampir sepanjang padang sebelum menghantar bola kepada Depay, yang menolak bola melepasi Orjan Nyland.

Gol ke-12 Depay dalam kempen kelayakan melengkapkan kemenangan Belanda, yang hanya memerlukan keputusan seri menentang Norway untuk menamatkan saingan Kumpulan G di hadapan Turki dan Norway.

“Mereka berpegang pada pelan permainan, mereka jauh lebih padat,” kata jurulatih Belanda, Louis van Gaal kepada penyiar awam NOS.

Van Gaal mengakui dia bimbang perkara boleh menjadi salah terutamanya selepas pasukannya seri 2-2 yang mengejutkan menentang Montenegro pada hujung minggu apabila mereka melepaskan kelebihan dua gol dalam 10 minit terakhir.

“Tetapi kami berjaya mengawal perlawanan,” tambahnya.

Kapten Belanda, Virgil van Dijk memuji pasukannya, berkata: “Ia adalah kemenangan yang mantap, kami hampir tidak memberikan mereka apa-apa.”

Penyerang Barcelona, Depay berkata ia adalah “permainan emosi”.

“Kami bermain dengan segala yang kami ada hari ini dan kembali ke pentas dunia ke Qatar,” katanya. – AFP

See author's posts


Muhyiddin tunai solat Aidiladha dalam kebiasaan baharu

KUALA LUMPUR:  Tan Sri Muhyiddin Yassin semalam menunaikan solat sunat Aidiladha bersama jemaah di Masjid Saidina Umar Al-Khattab, Bukit Damansara, di sini, dalam suasana kebiasaan baharu.

Perdana Menteri yang memakai baju Melayu berwarna kuning kemerah-merahan serta lengkap bersampin, turut memakai pelitup muka dan membawa sejadah sendiri bagi mematuhi prosedur operasi standard (SOP) mencegah wabak Covid-19.

Solat sunat yang bermula 8.00 pagi itu dipimpin oleh imam masjid berkenaan, Mohd Fikri Che Hamid.

Ketua imam masjid berkenaan Mohd Rahimi P. Ramlee berkata, jemaah yang hadir diperiksa suhu badan dan melakukan penjarakan sosial satu meter ketika berada di dalam masjid.

Beliau berkata, pihak masjid mengehadkan seramai 700 jemaah sahaja dengan 600 ahli kariah diberikan pas khas minggu lepas untuk memasuki masjid, manakala 100 pas kepada jemaah yang datang secara ‘walk-in’ semalam. Bernama

See author's posts


Eksport arang batu secara beransur-ansur dibenarkan

JAKARTA:  Indonesia akan secara beransur-ansur membenarkan eksport arang batu disambung semula mulai Selasa, kata Menteri Penyelaras bagi Maritim dan Hal Ehwal Pelaburan, Luhut Binsar Pandjaitan.

Keputusan itu dibuat selepas bekalan domestik telah dipenuhi dalam persekitaran bantahan daripada Jepun dan Korea Selatan menjelang musim sejuk.

“Kita akan lihat pengeksportan komoditi itu secara beransur-ansur mulai hari Rabu. Beberapa kapal diperiksa dan disahkan seterusnya dibenarkan keluar,” katanya dipetik portal media.

Mekanisme pasaran domestik mengenai pengeluaran arang batu menyatakan bahawa 25 peratus daripada pengeluaran arang batu mesti dijual kepada syarikat utiliti kerajaan, PT Perusahaan Listrik Negara (PT PLN).

Larangan eksport arang batu selama sebulan untuk Januari telah dikenakan awal minggu ini selepas stok arang batu jatuh ke paras rendah di beberapa loji jana kuasa yang dikendalikan oleh PT PLN.- Bernama

See author's posts


Status ‘rakan kongsi’ wajar dikembalikan – Rohani

KUCHING: Usaha Sarawak menuntut semula hak yang termaktub dalam Perjanjian Malaysia 1963 (MA63) harus dihormati dan difahami oleh rakyat Malaysia di negeri lain.

Ahli Parlimen Batang Lupar, Datuk Sri Rohani Abdul Karim berkata, perjuangan Sarawak dalam MA63 berdasarkan perundangan, berada pada landasan yang betul dan sewajarnya mendapat pertimbangan daripada semua pihak.

“Status Sarawak sebagai ‘rakan kongsi’ Persekutuan Malaysia perlu dikembalikan kerana penurunan statusnya kepada sebuah ‘negeri’ yang terjadi pada 1976 tidak harus berlaku. Kita mahu status asal diberikan kembali kepada negeri ini seperti yang dipersetujui pada 1963,” tegasnya.

Beliau berkata demikian ketika berucap dalam Perbahasan Rang Undang-Undang Perlembagaan Persekutuan (Pindaan) 2021 pada Persidangan Parlimen yang diadakan di Kuala Lumpur, semalam.

Dalam pada itu, Rohani menambah, cadangan pindaan Perkara 160 (2), iaitu menggantikan tafsiran “the Federation” perlu dipertimbangkan agar merangkumi MA63 dan perjanjian berhubung pemisahan Singapura daripada Malaysia pada 7 Ogos 1965.

Katanya, pindaan kepada fasal (2) Perkara 1 dan fasal (2) Perkara 160 Perlembagaan Persekutuan akan menjelaskan lagi kedudukan negeri-negeri di Malaysia.

“Ia selaras dengan semangat Perjanjian Persekutuan Tanah Melayu 1957, Perjanjian Malaysia 1963 dan kedudukan selepas Singapura keluar daripada Malaysia pada tahun 1965, serta penjelasannya dalam peruntukan tafsiran,” ujar beliau lagi.

Melihat kepada perkara ini katanya, ia turut melibatkan Pindaan Fasal (6) Perkara 161A untuk memperuntukkan bahawa, berhubung dengan Sarawak, ras yang dikira sebagai ras asli bagi Sarawak adalah seperti yang diperuntukkan dalam undang-undang Negeri.

Hal sedemikian katanya, dapat dikaitkan dengan perkahwinan antara ras Sarawak dan bukan ras Sarawak dan disebabkan itu, status Bumiputera Sarawak haruslah dikekalkan tanpa menidakkan hak dan keistimewaan mereka serta waris.

“Pindaan Artikel 160 (7) kepada maksud “Native” perlu dipadamkan dan digantikan dengan pindaan yang baharu ini dalam memastikan semua etnik dan bangsa di Sarawak dimasukkan dalam definisi.

“Hal ini kerana kita melihat etnik-etnik di Sarawak adalah pelbagai dan kebanyakan daripada mereka tidak dimasukkan,” katanya.

Sehubungan itu, beliau berharap agar kerjasama erat antara Kerajaan Persekutuan dengan Kerajaan Sarawak dapat diteruskan bagi membangunkan Bumi Kenyalang menjadi sebuah negeri maju menjelang tahun 2030.

Oleh SYAMIMI HUSNA

See author's posts


Libatkan belia dalam pembuatan perabot

KUCHING: FITEC (Furniture Industry Technology Centre MARA) merancang beberapa inisiatif yang melibatkan belia Sarawak di bawah Bumiputera Workforce Skill Development seperti program Furniture Skill dan Employability Training Scheme (FURNSETS) untuk tahun 2021.

Timbalan Menteri Pembangunan Luar Bandar, Dato’ Henry Sum Agong mendedahkan melalui program itu, belia di Sarawak akan dilatih untuk menguasai kemahiran dalam pembuatan perabot upholsteri dan panel bagi memenuhi pasaran pekerjaan dalam industri perabot sekali gus meningkatkan kebolehpasaran untuk mendapat pekerjaan yang lebih baik.

“Program Profession Furniture Industrial Training Skill (PROFITS) turut dirancang bagi melatih belia di seluruh negara menjadi pekerja mahir dalam pengendalian mesin perabot berteknologi tinggi,” katanya dalam Dewan Negara semalam bagi menjawab soalan Senator Zaiedi Suhaili mengenai perkara berkaitan.

Menurut Henry, peranan MARA dalam merangka kursus latihan kemahiran industri perabot boleh dikenal pasti melalui dua peringkat iaitu di bawah Institusi TVET MARA iaitu GIATMARA, Institut Kemahiran MARA (IKM) dan Kolej Kemahiran Tinggi MARA (KKTM).

“Seramai 52 pelatih dari Sarawak telah dilatih dan diberi kemahiran dalam bidang perabot sejak tahun 2008 melalui program Sijil Teknologi Reka Bentuk dan Pembuatan Perabot,” katanya.

Manakala secara keseluruhan seramai 88 usahawan perabot dari Sarawak telah menyertai Program Latihan Perabot FITEC bagi melahirkan peserta yang berdaya saing, program ini dilaksanakan melalui kerjasama dengan beberapa institusi di Sarawak antaranya, Sarawak Timber Industry Development Corporation (STIDC)/Perbadanan Kemajuan Perusahaan Kayu Sarawak (PUSAKA) dan Persatuan Pengusaha Perabot Bumiputera Sarawak (PERBUMI).

See author's posts


Tidak ada keperluan untuk PKP

PUTRAJAYA: Tidak ada keperluan untuk melaksanakan semula Perintah Kawalan Pergerakan (PKP) di seluruh negara, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, meskipun angka positif Covid-19 dilihat besar, namun kebanyakan kes itu melibatkan tahanan penjara di Kedah dan Sabah, yang terasing daripada komuniti.

“PKP ke hari ini? Tidak… kita tidak akan mengisytiharkan PKP kerana contohnya kelmarin, walaupun mencatatkan jumlah 287 kes tetapi 128 daripada 129 kes di Kedah misalnya, adalah melibatkan Kluster Tembok iaitu mereka di dalam penjara.

“Di Sabah, 35 kes adalah melibatkan Kluster Benteng juga di penjara… yang di luar 78 kes dan walaupun angka itu juga besar namun kami sudah buat kawalan,” katanya, pada sidang media selepas menghadiri Sidang Khas Majlis Keselamatan Negara yang dipengerusikan Perdana Menteri Tan Sri Muhyiddin Yassin di sini, semalam.

Beliau berkata, kes di negeri-negeri lain juga mencatatkan angka yang rendah, sama ada satu hingga tiga kes sahaja, kecuali Selangor 31, namun ia belum sampai ke tahap merah.

— Bernama

See author's posts


Ahmad Johnie teruskan kempen di Igan

MATU: Calon Gabungan Parti Sarawak (GPS) bagi kerusi Parlimen Igan, Ahmad Johnie Zawawi meneruskan kempen yang masuk hari ketujuh hari ini.

Pagi ini, beliau menghadiri sukaneka di perkarangan Dewan Masyarakat Kampung Igan sambil menemui penduduk sekitar.

See author's posts


MEDAN PEMAIN BERBAKAT

INISIATIF penganjuran Liga Bola sepak SSC-FAS Bawah 25 tahun dilihat menjadi landasan terbaik kepada peningkatan serta perkembangan bola sepak di negeri ini.

Presiden Persatuan Bola Sepak Bahagian Sri Aman (FASA), Datuk Francis Harden Hollis berkata, dalam masa yang sama ia mampu menjadi medan terbaik ke arah melahirkan ramai pemain muda berbakat yang menyertai kejohanan yang telah disingkap tirainya pada 20 Mac lalu.

“Apa yang kita harapkan, dengan usaha mengelolakan kejohanan ini (Liga Bola sepak SSC-FAS Bawah 25 tahun) bukan sahaja dapat memberi peluang kepada pemain muda di seluruh negeri mengetengahkan bakat masing-masing.

“Malah, ia dapat menyaksikan kemunculan lebih ramai pemain berpotensi untuk diketengahkan ke peringkat lebih tinggi,” katanya semasa melakukan sepak mula Liga Bola sepak SSC-FAS bagi Zon Tengah Sarawak, kelmarin.

Harden yang juga Menteri Muda Kesejahteraan Komuniti Sarawak merangkap Ahli Dewan Undangan Negeri (ADUN) Simanggang berkata, adalah menjadi harapan besar agar penganjuran tersebut dapat menyumbang kepada pembangunan sukan bola sepak di negeri ini.

Dengan erti kata lain, Harden percaya adanya liga seumpama itu dapat memastikan Sarawak tidak akan ketandusan bakat pemain pelapis sekali gus mampu menampung keperluan kepada badan induk Persatuan Bola Sepak Sarawak (FAS) dalam menghadapi setiap kejohanan diperingkat lebih tinggi.

Harden turut menzahirkan ucapan terima kasih kepada Kementerian Belia dan Sukan Sarawak serta Perbadanan Sukan Sarawak (SSC) dengan kerjasama terbentuk berjaya merealisasikan penganjuran Liga Bola sepak SSC-FAS Bawah 25 tahun musim ini.

“Wujudnya kerjasama ini secara tidak langsung menjadi landasan terbaik meningkatkan pembangunan sukan bola sepak di negeri ini. Bukti yang cukup jelas dengan adanya pembabitan ramai pemain muda dari seluruh bahagian menyertai liga ini.

“Ia sekali gus memberi ruang kepada FAS sebagai badan induk untuk mengenal pasti bakat baharu yang boleh diketengahkan ke peringkat lebih tinggi,” ujarnya.

Dalam perkembangan lain, Harden sekali lagi menaruh harapan tinggi kepada skuad Sri Aman menempa kejayaan dengan membawa pulang Piala Liga SSC/FAS pada musim ini.

“Saya berharap skuad muda bawah 25 tahun pada musim ini akan menjulang nama Sri Aman, dengan membawa pulang kejayaan yang paling dinanti-nantikan oleh penduduk di sini setelah sekian lama.

“Dengan pengurusan terbaik serta pemain yang diamanahkan oleh FASA pada kali ini, saya percaya hasrat untuk merealisasikan impian itu tidak mustahil akan jadi kenyataan pada musim ini,” jelasnya.

Sementara itu, terdapat 11 pasukan yang terlibat dalam liga ini yang dibahagikan kepada tiga zon iaitu Zon Selatan melibatkan Kuching, Serian, Samarahan dan pasukan Piala Presiden Sarawak United FC II.

Zon Tengah pula terdiri daripada Sibu, Sarikei, Sri Aman dan Kapit manakala Zon Utara melibatkan Miri, Mukah dan Bintulu.

Turut menyaksikan perlawanan tersebut iaitu Pengarah Teknikal FAS, David Usop dan Setiausaha Kehormat FASA, Alfred Kendim.

Oleh ADI SAFARMAN

See author's posts


Pertahan semua kerusi majoriti Bidayuh

KUCHING: Masyarakat Bidayuh di negeri boleh membalas jasa baik Kerajaan Sarawak yang dipimpin oleh Gabungan Parti Sarawak (GPS) pada Pilihan Raya Negeri (PRN) yang akan datang tidak lama lagi.

Menteri Pendidikan, Sains dan Penyelidikan Teknologi, Dato Sri Michael Manyin Jawong berkata, beliau mahu memastikan bahawa lapan kerusi masyarakat Bidayuh di Sarawak akan ditawan oleh GPS pada PRN nanti.

“Tidak lama lagi, dalam tempoh satu dua tiga atau empat bulan nanti, Sarawak akan mengadakan PRN atau selewat-lewatnya bulan Jun tahun hadapan.

“Dan inilah masanya untuk masyarakat Bidayuh membalas balik jasa baik GPS dengan mengembalikan lapan kerusi iaitu Opar, Tasik Biru, Serembu, Mambong, Tarat, Tebedu, Kedup dan Bukit Semuja.

“Seperti kata pepatah, ada padi ada beras, ada budi ada balas, anda tidak perlu risau dengan siapa calon yang bertanding, apa yang penting adalah lambang GPS,” katanya.

Beliau yang juga Ahli Dewan Undangan Negeri (ADUN) Tebedu berkata demikian dalam ucapannya pada Majlis Penyampaian Geran untuk Hostel Komuniti Persatuan Kebangsaan Dayak Bidayuh (DBNA) bertempat di Ibu Pejabat DBNA, di sini, semalam.

“Jadi, jika kita dapat menyampaikan (memenangi lapan kerusi) semasa PRN nanti, ia membuktikan bahawa masyarakat Bidayuh mempunyai satu hati, satu fikiran dan satu Bidayuh.

“Bidayuh adalah komuniti kecil yang hanya lapan peratus daripada rakyat Sarawak, jadi kita mesti bersatu padu dan menguatkan kerjasama untuk berbakti kepada negeri dan juga negara,” ujarnya.

Manyin turut menepis dakwaan sesetengah pihak yang mempertikaikan usaha DBNA dengan menyatakan pihaknya adalah organisasi tanpa keuntungan yang bekerja secara sukarela tanpa bayaran, namun pihaknya tetap melakukan yang terbaik demi kemajuan masyarakat Bidayuh.

Bercakap mengenai hostel komuniti DBNA itu, Manyin yang juga penasihat DBNA berkata ia akan melengkapkan kemudahan yang ada di kompleks DBNA dengan siapnya asrama tersebut dalam tempoh dua tahun lagi.

“Dengan adanya hostel ini, ia akan melengkapkan DBNA kerana kita mempunyai dewan, baruk dan asrama yang membolehkan masyarakat luar bandar datang dan menginap di sini.

“Dan kita dapat mengenakan bayaran pada kadar minimum dan dari situ DBNA akan menjana pendapatan sendiri yang mana ia akan menjadi kemudahan jangka masa panjang,” jelasnya.

Oleh Zarina Abdullah

See author's posts


MIS SUMBANG RM1.5 JUTA

KUCHING: Majlis Islam Sarawak (MIS) telah menyampaikan sumbangan berjumlah RM1,532,000 kepada 1,532 masjid dan surau negeri di negeri ini bersempena dengan bulan Ramadan tidak lama lagi.

Ketua Menteri Datuk Patinggi Abang Johari Tun Openg berkata, sumbangan tersebut bertujuan untuk penganjuran aktiviti untuk masjid dan surau.

“Sumbangan ini adalah kelaziman bagi kita untuk membantu masjid dan surau di Sarawak untuk mereka mengadakan ibadah masing-masing pada bulan Ramadan,” katanya.

Beliau berkata demikian semasa menyempurnakan Majlis Penyerahan Sumbangan Majlis Islam Sarawak kepada masjid dan surau Negeri Sarawak di Kuching, semalam.

Ketua Menteri juga menambah, pada tahun ini, solat sunat tarawih dibenarkan di masjid dan perlu mematuhi prosedur operasi standard (SOP) yang telah ditetapkan.

“Pada tahun ini dengan melihat keadaan pada masa sekarang, kita telah memberikan kebenaran untuk mengadakan solat sunat tarawih di surau dan masjid.

“Namun, SOP mestilah dipatuhi dengan sebaiknya,” tambahnya.

Dalam pada itu, Abang Johari turut mengajak rakyat negeri ini untuk bersama-sama mengambil suntikan vaksin Covid-19 yang diteruskan bagi fasa kedua pada April ini.

“Pada 19 April ini, kita akan memasuki fasa kedua vaksin Covid-19 di mana ia akan melibatkan sebahagian besar rakyat kita bukan sahaja petugas barisan hadapan tetapi semua lapisan masyarakat kita.

“Dengan vaksin secara percuma ini, kita minta supaya rakyat tidak takut untuk mendapatkan vaksin ini,” katanya

Sementara itu, Abang Johari turut menambah bahawa, Kerajaan Sarawak akan memastikan masjid dan surau di seluruh negeri akan terus dibantu termasuk di kawasan pedalaman.

“Kerajaan Negeri telah menyediakan peruntukan yang agak besar pada tahun ini untuk membangunkan dan membaiki masjid dan surau yang sedia ada,” katanya lagi.

Turut hadir Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi, Yang Dipertua Majlis Islam Sarawak, Datu Misnu Taha, Pengarah Jabatan Agama Islam Sarawak, Ustaz Khalidi Ibrahim dan Ketua Pegawai Eksekutif Lembaga Amanah Kebajikan Masjid Negeri Sarawak (LAKMNS), Datuk Abang Abdul Wahap Abang Julai.

See author's posts


Dua maut, helikopter bomba terhempas

SEOUL: Dua maut selepas sebuah helikopter jabatan bomba dinaiki tujuh penumpang terhempas di gunung Jiri di wilayah selatan Korea Selatan semalam.

Helikopter dalam misi menyelamat dua pendaki itu terhempas di puncak
Cheonwangbong di daerah Sancheong, wilayah Gyeongsang Selatan pada  jam 12.07 malam, lapor agensi berita Yonhap

Menurut jabatan bomba, helikopter itu membawa tujuh penumpang, lima kru
dan dua pendaki iaitu lelaki berusia 65 tahun yang mengalami masalah jantung
dan isterinya.

Pasangan itu meninggal dunia ketika dalam perjalanan ke hospital.

Lima pekerja penyelamat tidak mengalami kecederaan serius kerana ketika
terhempas helikopter itu sedang terbang rendah.

Siasatan sedang dijalankan untuk mengenal pasti
punca nahas. – Bernama

See author's posts


Peniaga tempatan digesa manfaatkan Sarawak Pay

KUCHING: Kalangan perniagaan di Sarawak digesa memanfaatkan kaedah e-pembayaran kerajaan negeri itu, Sarawak Pay bagi menjalankan transaksi perniagaan masing-masing.

Pengerusi Perbadanan Pembangunan Ekonomi Sarawak (SEDC) Tan Sri Abdul Aziz Datuk Husain berkata, sistem pembayaran tanpa tunai itu setakat ini telah menerima pendaftaran lebih 50,000 pedagang bagi menjalankan transaksi mereka.

“Sarawak Pay yang juga sistem e-pembayaran paling popular di negeri ini, telah dilanggani kira-kira 500,000 orang pada masa ini.

“Oleh itu, kita berharap perniagaan tempatan ini akan memanfaatkan platform ini yang turut diberi subsidi oleh kerajaan negeri dalam kebanyakan transaksi perniagaan,” katanya.

Beliau berkata demikian kepada pemberita sebelum berlangsungnya majlis pemeteraian memorandum persefahaman (MoU) antara Perbadanan Produktiviti Malaysia (MPC) Sarawak dan SEDC di sini, semalam.

Sarawak Pay yang dilancarkan pada 15 November 2017 adalah penyelesaian pembayaran mudah alih dan teknologi kewangan yang dilaksanakan kerajaan negeri itu bagi memperkasa agenda ekonomi digitalnya.

Sistem itu membolehkan pembayaran menerusi kaedah e-dompet elektronik (e-dompet), kad kredit atau perbankan internet.

Selain itu, Aziz berkata, sebagai antara agensi pelaksana bagi kerajaan Sarawak, SEDC akan terus memberi motivasi kepada usahawan tempatan dalam ekonomi digital sama ada menerusi e-dagang, pembayaran tanpa tunai serta data raya.

Beliau berkata, banyak kalangan usahawan yang telah melaksanakan teknologi komunikasi dan maklumat serta digital sebelum Perintah Kawalan Pergerakan (PKP) dikuatkuasakan.

“Atas alasan itu, ramai daripada usahawan kita yang mampu bangkit semula dan menjalankan perniagan secara dalam talian sebaik sahaja PKP dilonggarkan,” katanya.

Mengulas MoU tersebut, Aziz berkata ini akan membuka jalan bagi usahawan perusahaan kecil dan sederhana (PKS) di negeri itu untuk mencapai kemajuan dan terbabit secara aktif dalam bidang ekonomi digital.

Pada majlis itu, beliau dan Ketua Pengarah MPC Datuk Abdul Latif Seman menyaksikan pemeteraian memorandum oleh wakil SEDC yang juga Pengurus Besarnya Abdul Hadi Abdul Kadir manakala MPC Sarawak diwakili oleh Pengarahnya, Sarimah Misman.

MoU itu akan membolehkan kedua-dua pihak meninjau kerjasama dalam bidang latihan, perundingan dan bimbingan teknikal dalam usaha mempertingkat produktiviti dan kualiti yang dilakukan secara maya atau pendekatan bersemuka. – Bernama

See author's posts


Singapura mohon maaf kepada rakyat Malaysia susulan jenaka jelik

KUALA LUMPUR: Pesuruhjaya Tinggi Singapura ke Malaysia Vanu Gopala Menon berkata beliau terkejut dengan “komen yang menjelikkan” mengenai Malaysia oleh komediri Jocelyn Chia.

Beliau berkata, kenyataan Chia itu tidak sama sekali mencerminkan pandangan Singapura.

“Saya terkejut dengan komen yang menjelikkan oleh Jocelyn Chia. Kerajaan Singapura sama sekali tidak membiarkan kata-kata atau tindakan yang boleh menyebabkan kemudaratan atau kecederaan kepada orang lain dan Chia, yang bukan lagi warga Singapura, sama sekali tidak mencerminkan pandangan kami.

“Saya dengan tulus ikhlas memohon maaf kepada semua rakyat Malaysia atas kenyataan wanita itu yang menyakitkan hati,” katanya dalam satu kenyataan hari ini.

Kenyataan itu dibuat susulan kontroversi jenaka memperlekehkan Malaysia yang dibuat oleh peguam yang kemudian menjadi pelawak mengenai pesawat malang Malaysia MH370 yang hilang pada 8 Mac 2014 selain membandingkan kemajuan antara kedua-dua negara.

Vanu Gopala berkata sebagai jiran terdekat, Singapura dan Malaysia menikmati hubungan yang kukuh dalam pelbagai segi, dengan hubungan kedua-dua negara yang mendalam dan kukuh dipelbagai peringkat.

“Komen seperti yang dibuat oleh Chia itu tidak membantu dan menjejaskan kepercayaan dan persahabatan yang erat yang dinikmati oleh kedua-dua negara dan rakyat kita,” katanya.

Sementara itu Menteri Luar Datuk Seri Dr Zambry Abdul Kadir dalam satu kenyataan semalam turut mengecam tindakan Chia yang secara jelas memperlekehkan negara Malaysia dan mempersendakan tragedi yang pernah melanda negara.

Tegasnya, tindakan ini langsung tidak menunjukkan sensitiviti dan empati terhadap rakyat Malaysia serta keluarga mangsa tragedi.

“Saya percaya ini bukanlah pendirian atau tindakan yang diterima oleh mana-mana negara apatah lagi menggambarkan pendirian rasmi mana-mana kerajaan.

“Saya berharap sebarang bentuk tindakan atau cubaan seperti ini dapat dihentikan bagi memastikan rasa hormat pada mana-mana negara terus dipelihara,” kata Zambry.

Video Chia mempersendakan Malaysia dalam persembahan komedi bertajuk “Singapore vs Malaysia’ di New York, Amerika Syarikat kini tular. – Bernama

See author's posts


Peluru berpandu Korea Utara dilancarkan

PELURU BERPANDU… Barisan peluru berpandu Korea Utara.

SEOUL: Korea Utara melancarkan peluru berpandu balistik yang tidak dikenali ke Laut Timur, kata tentera Korea Selatan, hanya beberapa hari selepas kapal pengangkut Amerika Syarikat (AS) yang berkuasa nuklear tiba sebelum latihan bersama.

“Korea Utara melepaskan peluru berpandu balistik yang tidak dikenali,” kata Ketua Turus Bersama Seoul semalam tanpa memberikan sebarang butiran lanjut.

Pelancaran itu, sebahagian daripada rekod ujian senjata oleh Korea Utara, juga dibuat selepas laporan menunjukkan Pyongyang mungkin sedang bersedia untuk menembak peluru berpandu balistik yang dilancarkan kapal selam.

Pegawai Pantai Jepun juga mengesahkan kemungkinan pelancaran peluru berpandu balistik, memetik maklumat daripada Kementerian Pertahanan Tokyo dan memberi amaran kepada kapal supaya berhati-hati.

“Kapal-kapal sila berhati-hati untuk maklumat baharu dan jika anda ternampak sebarang objek asing, jangan dekati mereka tetapi maklumkan kepada pengawal pantai,” kata pengawal pantai itu.

Penyiar awam Jepun, NHK berkata objek itu kelihatan jauh di luar zon ekonomi eksklusif Jepun.

Baru-baru ini, kapal USS Ronald Reagan yang berkuasa nuklear dan beberapa kapal lain berlabuh di bandar pelabuhan selatan Busan, sebahagian daripada usaha Seoul dan Washington untuk mempunyai lebih banyak aset strategik Amerika Syarikat (AS) yang beroperasi di rantau itu.

Presiden Korea Selatan, Yoon Suk-yeol, berikrar untuk meningkatkan latihan ketenteraan bersama AS selepas bertahun-tahun gagal diplomasi dengan Korea Utara.

Washington adalah sekutu keselamatan utama Seoul dan menempatkan sekitar 28,500 tentera di Korea Selatan untuk melindunginya daripada Korea Utara.

Pada Mei lalu, Korea Utara menguji peluru berpandu balistik jarak dekat dari Sinpo, limbungan kapal tentera laut utama di Korea Utara.- AFP

See author's posts


Kalaka banyak berubah di bawah Wahab Aziz

SARATOK: Penduduk di kawasan Dewan Undangan Negeri (DUN) Kalaka menerima dengan hati terbuka pengunduran wakil rakyatnya, Datuk Abdul Wahab Aziz seperti yang diumumkan oleh beliau sendiri semalam dengan hati yang berat.

Menurut mereka, DUN Kalaka walaupun telah banyak berubah sepanjang beliau menjadi Ahli Dewan Undangan Negeri (ADUN) namun perjuangan Abdul Wahab menurut mereka tetap ditagih.

Justeru, penduduk di sini berharap Mohamad Duri yang diumumkan sebagai penggantinya semalam akan meneruskan perjuangan beliau membangunkan kawasan luar bandar terutamanya DUN Kalaka.

Naib Ketua Cawangan Parti Pesaka Bumiputera Bersatu (PBB) Kalaka, Kasdi Pandi berkata rakyat di sini terutamanya jentera parti, pastinya amat terasa dengan kehilangan sentuhan Abdul Wahab.

“Kita juga berharap agar penggantinya (Mohamad Duri) dapat meneruskan momentum dan perjuangan Abdul Wahab membangunkan Kalaka, dan kita berdoa beliau terus diberikan kesihatan terbaik,” tambah beliau.

Kasdi berkata, penduduk dan jentera parti PBB Kalaka semalam menyuarakan kesediaan mereka untuk memberi sokongan penuh kepada pengganti Abdul Wahab.

Sementara itu, Ketua Pemuda PBB Kalaka, Ali Napiah Amat berkata sumbangan Abdul Wahab kepada pembangunan di sini dan DUN Kalaka tidak dilupakan, namun beliau yakin bakal penggantinya, Mohamad Duri pastinya akan meneruskan perjuangan membangunkan penduduk di kawasan ini.

“Di bawah kepimpinan Abdul Wahab, kawasan DUN Kalaka menyaksikan kemajuan dalam perhubungan telekomunikasi, infrastruktur asas termasuk bekalan air dan elektrik di luar bandar di samping aktiviti ekonomi di bawah politik pembangunan dan transformasi diamalkannya,” kata Ali.

Oleh Adi Safarman

See author's posts


Matlamat pembangunan milenium

PEMBANGUNAN menyeluruh sangat penting untuk manusia sejagat. Terdapat keperluan  untuk memberikan makna, konsep, pengisian dan pelan pembangunan itu yang akhirnya akan dapat melimpah terhadap kehidupan masyarakat. Ia juga mempunyai tempoh masa untuk dicapai secara global meskipun sukar dicapai secara menyeluruh.

Hal ini kerana setiap pembangunan di sesebuah negara mempunyai perbezaan kadar kemajuan dan pertumbuhan ekonomi. Berdasarkan keperluan ini, badan dunia, iaitu Pertubuhan Bangsa-Bangsa Bersatu (PBB) mengemukakan Deklarasi Kemuncak Milenium pada September 2000 pada acara Kemuncak Milenium yang dikenali sebagai Matlamat Pembangunan Milenium.

Aspek ini diperkenalkan dan memfokuskan lapan aspek matlamat pembangunan milenium yang menjadi pelan tindakan sejagat untuk tempoh 15 tahun. Lapan aspek ini akan dibincangkan untuk memberikan aspek pentingnya dimensi pembangunan yang menyeluruh secara global.

Membasmi kemiskinan dan kelaparan

Usaha membasmi kemiskinan dan kebuluran secara global ditekankan bagi memastikan tidak ada ketaksamaan sosial dan masyarakat. Aspek pendapatan asas dan mengatasi kebuluran sejagat ditangani secara bersama. Hal ini penting bagi memastikan terdapat ruang pekerjaan dan aspek produktiviti difokuskan bagi memastikan keluar daripada garis kemiskinan.  PBB menyasarkan antara tempoh 1990 dan 2015, akan dapat mengurangkan separuh perkadaran penduduk yang berpendapatan kurang daripada AS$1.00 (RM4.48) sehari.

Kadar kemiskinan di negara ini berjaya dipulihkan daripada 49 peratus pada 1970 menurun kepada 17 peratus pada 1990. Pada 2021, pendapatan bulanan individu purata ialah RM3,037. Hal ini bermakna secara global masalah hampir selesai walaupun terdapat masih banyak miskin tegar dan miskin bandar memerlukan perhatian negara.

Mencapai pendidikan rendah yang universal

PBB juga menyasarkan menjelang  2015, kanak-kanak tanpa mengira lelaki dan perempuan boleh menamatkan pengajian sekolah rendah sepenuhnya. Didapati juga jurang pengetahuan dan pendidikan bandar-luar bandar merupakan penghalang utama. Maka aspek keterjaminan makanan dan pendidikan diberikan perhatian dan dibangunkan kapasiti penduduk luar bandar untuk menyara diri mereka sendiri dan mengatasi kemiskinan, kelaparan dan buta huruf. Aspek perlindungan sosial melalui institusi sosial dan badang kerajaan mampu merapatkan usaha sektor pendidikan dan keterjaminan makanan agar keberkesanan pendidikan rendah terutama pedalaman dan terpencil dapat dipertingkatkan.

Di peringkat global, agensi utama PBB khusus bagi pendidikan untuk luar bandar yang mempunyai rangkaian antarabangsa dan menghubungkan dengan kerajaan masyarakat sivil dan pihak swasta bekerjasama bagi menangani isu ini. Ia membantu membina kapasiti penduduk luar bandar bagi membantu dari segi pemberian bantuan, makanan yang sihat dan pada sama memastikan sumber semulajadi dapat dimanfaatkan untuk dibangunkan.

Fokus pendidikan berkualiti dan latihan kemahiran golongan belia, dewasa, kanak-kanak di pedalaman juga diberikan keutamaan. Selain itu, program susu ke sekolah, pemakanan berkhasiat, keceriaan sekolah bagi memastikan mampu menggalakan ke sekolah dilaksanakan.

Di Malaysia, terdapat pencapaian besar terhasil apabila 96.2 peratus lelaki dan dan 96.6 peratus perempuan yang dapat akses sepenuhnya, berjaya dicapai pada 2010.

Meningkatkan kesaksamaan gender dan memperkasakan wanita

Matlamat ketiga ini menyasarkan untuk menghapuskan jurang perbezaan gender di  peringkat pendidikan rendah dan menengah. Secara global, PBB mahu memastikan penyertaan penuh dan saksama gender yang dilihat patut bersama menggembleng tenaga bagi memastikan isu kemiskinan dapat ditangani, keterjaminan makanan tanggungjawab bersama, pembangunan luar bandar tidak meminggirkan perbezaan gender.

Hal ini kerana ketaksamaan gender dalam pemerkasaan ekonomi akan mengakibatkan kegagalan ekonomi dan sosial, masalah luar bandar dan isu makanan. Aspek proses membuat keputusan dalam kalangan wanita luar bandar cuba diperkasakan bagi memastikan penyertaan sama rata gender, seterusnya dapat mencipta peluang ekonomi.

Wanita juga digalakkan mempunyai kawalan terhadap sumber yang ada, mempunyai aset serta tidak dipinggirkan dalam pembangunan. Malah dalam program latihan, aspek ini penting bagi memastikan dapat memajukan sumber setempat yang ada.

Di peringkat kerjasama negara dunia, isu gender di pedalaman, dasar dan program, orientasi penyelesaian masalah, mempertingkatkan kemahiran, penggubalan dasar yang sensitif akan keperluan wanita, merapatkan gender melalui rangkaian maklumat dan komunikasi, bertukar-tukar pandangan dan berkongsi amalan terbaik dijadikan usaha pemerkasaan ekonomi dan sosial luar bandar.

Di Malaysia, penyertaan wanita dalam sektor bukan pertanian semakin meningkat apabila pada 2010, terdapat 39.3 peratus penyertaaan berbanding 35.3 peratus pada 2005. Di Malaysia, penyertaan tenaga buruh wanita masih rendah, iaitu sebanyak 55.5 peratus berbanding negara  jiran seperti Singapura 69.7 peratus dan Thailand 66.8 peratus, sedangkan hampir separuh populasi negara ini terdiri daripada wanita.

Mengurangkan mortaliti kanak-kanak

Di peringkat global, berlaku kematian kanak-kanak khususnya di negara miskin. Dalam tempoh 15 tahun, kadar itu cuba dikurangkan sebanyak dua pertiga dalam kalangan berumur di bawah lima tahun. Kekurangan zat makanan adalah punca utama.

Kekurangan zat makanan dianggarkan menjadi punca asas dalam lebih daripada satu pertiga daripada semua kematian pada kanak-kanak bawah lima tahun. Program untuk meningkatkan keselamatan makanan isi rumah dan maklumat pemakanan meningkatkan peluang kanak-kanak untuk membesar hingga dewasa. Dalam 1,000 kanak-kanak, negara Afghanistan (106.75), Somalia (88.03), Republik Afrika pusat (84.22), Nigeria (68.12) mencatat jumlah kematian.

Maka, usaha membantu isi rumah dan komuniti miskin diberikan perhatian dari segi pemakanan yang berkhasiat, selain program pendidikan pemakanan, inisiatif berfokuskan komuniti, latihan dan amalan terbaik kepada masyarakat setempat, program kesedaran dan pemberian makanan tambahan kepada susu ibu.

Langkah ini mampu mengatasi kekurangan masalah kematian kanak-kanak dan berjaya dilaksanakan di Afghanistan dan Zambia. Kempen Usaha Diperbaharui menentang Kelaparan Kanak-Kanak dan Kurang Pemakanan (REACH) dengan kerjasama UNICEF, WHO dan WFP diperluaskan.

Kesannya,  pada 2021 kadar kematian mortaliti menurun sebanyak 59 peratus daripada 93 kematian bagi setiap 1,000 kelahiran pada 1990 berbanding 38 kematian pada 2021. Ternyata matlamat pembangunan milenium ini berjaya membantu.

Di Malaysia, kadar kematian ibu bersalin (bagi setiap 100,000 kelahiran hidup) pada 1991 ialah pada nisbah 44.0, manakala 28.0 pada 2010 , 21.1 pada 2015 walaupun sasaran sebenar ialah nisbah 11 pada 2015.

Hal ini menunjukkan betapa sasaran ini tidak tercapai meskipun negara ini dianggap tidak lagi mengalami masalah kekurangan zat makanan.

See author's posts


Messi tetap tunjuk ‘bisa’

LIONEL Messi menjaringkan gol ketika aksi pertamanya sejak berusaha meninggalkan Barcelona manakala Ronald Koeman memulakan tugasnya sebagai jurulatih dengan mencipta kemenangan besar 4-0 ke atas Villarreal pada aksi La Liga Sepanyol semalam.

Messi menyempurnakan sepakan penalti 10 minit sebelum rehat dan kemudian menyaksikan hantaran lintangnya menyaksikan Pau Torres tertolak bola ke gawang sendiri setelah dua gol awal daripada pemain berusia 17 tahun Ansu Fati telah meletakkan Barca di depan.

Ini bermakna masa depan Barcelona adalah antara mereka yang menjaringkan gol kerana pada masa sama Luis Suarez yang perpindahannya disahkan pada Khamis lepas, menandakan permulaan pertamanya di Atletico Madrid dengan menjaringkan dua gol selepas mengatasi Granada 6-1.

Dalam pesanan perpisahan kepada sahabat baiknya dan mantan jirannya minggu lalu, Messi sekali lagi membidas lembaga pengarah Barca dengan berkata dia tidak terkejut dengan cara perpindahan keluar Suarez dikendalikan.

Keluhannya menimbulkan keraguan tentang keadaan fikirannya menjelang musim baharu ini dan di akhir musim panas yang ‘trauma’ yang mana pemain terhebat Barcelona mengakui bahawa dia dipaksa untuk kekal menentang kehendaknya.

Koeman menegaskan pada Sabtu bahawa Messi telah menunjukkan kepimpinan yang tinggi dalam latihan dan keyakinannya dibalas di Camp Nou yang mana penyerang, dan kapten kelab, memberikan persembahan yang sangat baik.

“Ia sentiasa penting untuk memenangi permainan, anda mendapat keyakinan,” kata Koeman. “Keputusan ini membantu kami untuk melakukan peningkatan dan jelas tentang apa yang kami mahukan,” katanya lagi.

Kemarahan Messi terhadap Suarez menunjukkan dia masih berselisih dengan Presiden Barcelona, Josep Maria Bartomeu dan masa depannya tetap tidak menentu tetapi di atas padang, dia mampu menghasilkan sesuatu.

Kemenangan dan gol dapat mendorongnya untuk tetap tinggal apatah lagi Fati yang berbakat dan berdasarkan bukti ini dapat menjadi aset besar harapan kaptennya untuk memenangi kembali gelaran.

“Ansu merupakan pemain muda yang harus mencari konsistensi dalam aksi dan persembahannya,” kata Koeman. “Dia telah menunjukkan bahawa dia mempunyai masa depan yang hebat di Barca dan saya sangat gembira dengannya,” tegasnya lagi. – AFP

See author's posts


16 sekolah layak terima Anugerah SERASI

KUCHING: Sebanyak 16 buah sekolah di negeri ini layak menerima 20 Anugerah Sekolah Rakan Alam Sekitar (SERASI) bagi tahun 2018/2019.

Anugerah tersebut adalah anjuran daripada Kementerian Pembangunan Bandar dan Sumber Asli Sarawak, Shell Malaysia dan Lembaga Sumber Asli dan Alam Sekitar (NREB) Sarawak dengan kerjasama Jabatan Pendidikan Negeri Sarawak dan agensi-agensi lain.

Penyampaian anugerah tersebut akan berlangsung di Miri pada 6 Oktober 2020 dan akan disampaikan oleh Timbalan Ketua Menteri, Datuk Amar Awang Tengah Ali Hasan.

Untuk makluman, pertandingan tersebut dibuka kepada semua Sekolah Rendah dan Menengah, Kerajaan atau Bantuan Kerajaan, termasuklah Sekolah Agama, Sekolah Berasrama Penuh dan Maktab Rendah Sains Mara di seluruh Sarawak.

Pertandingan tersebut telah dimulakan pada tahun 2004, dan kali ini merupakan sesi ke-9 anugerah ini diadakan.

Tujuan utama anugerah ini diadakan adalah untuk mengiktiraf dan menghargai usaha berterusan yang telah dilaksanakan oleh pihak sekolah dalam mendidik warganya dari segi kesedaran, pengetahuan, sikap positif dan nilai murni alam sekitar serta menjaga dan mengurus alam sekitar dan sumber asli.

Di samping itu, ia selaras dengan matlamat untuk melahirkan golongan muda yang mempunyai pemahaman baik tentang alam sekitar dan mengamalkan budaya hidup yang mesra alam, serta mewujudkan sekolah yang kondusif sebagai pusat pengajaran dan pembelajaran.

Sebanyak enam kategori dipertandingkan bagi Anugerah SERASI 2018/2019. Kategori-kategori tersebut adalah Anugerah Khas Bintang SERASI, Anugerah SERASI (Emas, Perak dan Gangsa), Anugerah Harapan, Anugerah Guru SERASI, Ikon murid SERASI dan Anugerah Projek SERASI.

Anugerah Harapan, Ikon murid dan Anugerah Projek SERASI merupakan anugerah yang pertama kali di perkenalkan pada kali ini.

Oleh Jeakqleyn Yacho

See author's posts


“Saya undur secara sukarela” – Robert Lawson

SPAOH: Penyandang kerusi Parlimen Betong, Datuk Robert Lawson Chuat hari ini menjelaskan bahawa menolak untuk dicalonkan semula pada Pilihan Raya Umum ke-15 (PRU15) kali ini adalah atas kerelaan sendiri secara sukarela.

“Tiada paksaan mahupun paksaan dibuat. Ia semata-mata keputusan peribadi saya kerana mahu memberi laluan kepada pemimpin baharu yang lebih muda untuk mengambil alih,” katanya pada sesi taklimat PRU-15 untuk 11 cawangan Parti Pesaka Bumiputera Bersatu (PBB) dekat sini semalam.

Turut hadir ialah Timbalan Premier Sarawak, Datuk Amar Douglas Uggah Embas dan calon muka baharu Gabungan Parti Sarawak (GPS) Parlimen Betong, Dr. Richard Rapu.

Richard berdepan calon Parti Keadilan Rakyat (PKR) dari gabungan Pakatan Harapan (PH) Patrick Kamis dan calon Bebas, Hasbie Satar.

Robert memulakan kerjaya politiknya apabila bertanding dalam pilihan raya negeri kawasan Dewan Undangan Negeri (DUN Bukit Saban) pada 2006 dan pada 2011 untuk penggal kedua.

Beliau kemudian meneruskan kerjaya politiknya sebagai Ahli Parlimen Betong pada pilihan raya Mei 2018.

Robert menggesa semua pengundi Betong dan Spaoh khususnya, Undi18 dan pengundi baharu untuk memberikan sokongan penuh mereka kepada Dr Richard.

“Saya mempunyai keyakinan penuh terhadap Dr Richard sebagai pengganti saya dan bakal pemimpin di Parlimen Betong berdasarkan pengalaman luas beliau sebagai Setiausaha Politik selama tidak kurang 14 tahun di peringkat persekutuan dan negeri.

“Dalam tempoh yang tepat pada masanya, beliau telah mengembara secara meluas dan tidak asing lagi bagi orang Betong,” katanya.

Beliau berkata bakal Ahli Parlimen bagi Sarawak mempunyai tugas yang sangat penting untuk dilaksanakan di Parlimen.

“Mereka masih banyak yang perlu dilakukan dalam memulihkan lebih banyak hak Sarawak yang terhakis di bawah Perjanjian Malaysia 1963 (MA63). Oleh itu, Parlimen Betong seharusnya menyumbang satu kerusi kepada kemenangan GPS.

“Jika GPS boleh memenangi kesemua 31 kerusi, suara kita di Parlimen akan lebih kuat,” katanya yang juga Pengarah Operasi Bukit Saban untuk kerusi Parlimen Betong.

Beliau berkata terdapat satu lagi sebab kukuh mengapa GPS memerlukan lebih ramai Ahli Parlimen.

“Sabah dan Sarawak sepatutnya mempunyai 35 peratus kerusi Parlimen di bawah MA63. Kita masih belum mencapai sasaran ini.

“Ini akan membolehkan kedua-dua Ahli Parlimen Sabah dan Sarawak memainkan peranan yang lebih menonjol dalam Parlimen dan dalam pentadbiran persekutuan.

“Oleh itu GPS memerlukan kemenangan pada kesemua kerusi dipertaruhkan,” katanya.

Oleh ADI SAFARMAN

See author's posts